text:
Útlendingar javnsetast føroyingum
Integrasjón: Broytið kommunuvallógina, so tilflytarar við varandi uppihaldsloyvi javnsetast føroyingum Tilflytari við varandi arbeiðs- og uppihaldsloyvi í Føroyum hevur mist valbarið og valrættin til kommunuvalið! Orsøkin er, at hon hevur verið í Danmark og lisið! Her er ein sonn søga um ein tilflytara. Eina kvinnu, sum vit kalla Sheila og vit siga, at hon er fødd og uppvaksin í USA. Sheila hevði eftir drúgva umhugsan gjørt av at...
Tórshavnar kommuna er ikki bert “Kontórshavn”!
Onkuntíð verður skotið okkum í skógvarnar, at Tórshavn er “bert kontór” og at vit bert liva av at klippa hvørjum øðrum. Í Havn eru nógv kontór, men Tórshavnar kommuna fevnir eisini um virksemi innan bæði landbúnað og sjóvinnu.. Í Tórshavnar kommunu eru 42 bøndur. Teir flestu eru seyðabøndur, og haraftrat hava nakrir mjólkineytahald. Í Kollafirði eru 11, Kaldbak 5, Kaldbaksbotni 2, á Sundi 1, Hoyvík 2, Tórshavn 2, Kirkjubø 4, Velbastað...
Meðan borgarstjórin svevur í New York
Borgarstjórin hevur verið oman fyri garðarnar í New York og sannført seg um, at tað er hann við øllum sínum vísdómi, sum ger av, um ein varaborgarstjóri í Havn er skikkaður ella ikki. Men soleiðis er skipanin ikki. Útgangsstøðið er, at eitthvørt býráð sambært lóg skal hava tveir varaborgarstjórar at taka til, tá borgarstjóranum berst frá. Býráðið velur 1. varaborgarstjóra og 2. varaborgarstjóra, tá tað skipar seg fyrst í eini...
Lokomotivið Tórshavnar havn
Sum høvuðshavn er Tórshavnar havn samstundis lokomotiv okkara á hesum stóra og týdningarmikla øki. Sum slík hevur hon skyldu til allatíðina at hava eitt vakið eyga við tí, ið rørir seg innan nýtíðar havnarvirksemi, so hon altíð er brynjað og før fyri at veita tær tænastur, ið kundarnir hava tørv á. Hetta eisini hóast kostnaðarmiklar íløgur. Men tíbetur er Tórshavnar havn før fyri at taka við slíkum avbjóðingum við síni inntøku...
Sterkur listi til býráðsvalið í Tórshavnar kommunu
Suðurstreymoyar Tjóðveldisfelag hevur ein sterkan, javnan og umboðandi lista til býráðsvalið í Tórshavnar kommunu. Suðurstreymoyar Tjóðveldisfelag er liðugt við uppstillingina til býráðsvalið í Havn. Felagið hevði triðja og seinasta uppstillingarfund mánakvøldið 29. august. Tá góðkendi uppstillingarfundurin ein sterkan og javnan lista við 8 kvinnum og 9 monnum, sterkari økisumboðan og breiðari aldurs- og yrkissamanseting. Sambært...
Mín góði býur
Eg eiti Rasmus Steintórsson Biskopstø og havi síðani barnaárini havt áhuga fyri politikki og samfelagnum. Av somu orsøk havi eg ognað mær útbúgving í sosialvísind og samfelagsplanlegging á Fróðskaparsetri Føroya. Eisini havi eg nakað av royndum innan námsfrøðilig størv og tænastuvinnuna í Norðoyggjum. Eg eri 24 ára gamal og búgvi í Klaksvík, og elski at búgva og virka í einari fjølbroyttari kommunu, sum ber dám av bjartskygni og...


c: text/html

text:
Dystarfrásøgn: Greiður sigur á Víkingi
Annað vikuskiftið á rað, vann B68 ein greiðan sigur í 1. Deild, har B68 hesaferð vann 5-0 á teimum næstbestu hjá Víkingi, sum fyrr í ár høvdu vunnið stórsigur á B68. Fótbóltslíkindini vóru eisini framúr góð, og fitt av fólki vóru eisini møtt upp á Svangaskarði, tá Aron Sofus Vest bríkslaði dystin í gongd. Hjá B68 var ein broyting frá seinasta dysti, har Bárður Jensen byrjaði inni fyri ein smáskaddan Óla Højgaard Olsen, sum sat á bonkinum.
B68 setti seg tungt á dystin beinanvegin, og hóast tað var heldur rótut, var B68 kortini omaná, men ikki so nógvir kjansir at byrja við. Størsta kjansin hevði Albert Róin Johannesen, tá hann skeyt eitt fríspark á yvirliggjaran. B68 fekk hol á, tá 26 minuttir vóru leiktir, tá Esmar Clementsen royndi seg við langskoti, har Víkinga málverjin hálvbjargaði. Svein Justinussen var kvikur á leysa bóltinum, og spældi tvørtur um til Pedro Tarancon Anton, sum prikaði bóltin í málið til 1-0. Kanska var bólturin innanfyri áðrenn, tí Sveinur varð skrásettur sum málskjútti. B68 helt á fram at trýsta, men til tíðir bitu Víkingarnir frá sær, men tað gjørdist ongantíð veruliga vandamikið hjá teimum. Tá 41 minuttir vóru leiktir, vann Aleksandur Jensen ein takling á miðvøllinum, spældi til Esmar Clementsen sum síðani sendi Albert Róin avstað, og hann legði væl innfyri, har Bárður Jensen, skoraði til 2-0, sum eisini var støðan í hálvleikinum.
Seinni hálvleikur líktist fyrra har B68 var omaná, og har Víkingur royndi at bíta frá sær. Tað var eisini líka við, at Víkingur minkaði um munin, tá nakrir fáir minuttir vóru leiktir, men Petur Meinhard Magnussen hevði eina framúr góða bjarging tá teir royndu seg við góðum skoti. Tá eitt korter var leikt av seinna hálvleiki, fekk B68 fríspark í høgru síðu, stutt frá hornaflagginum. Esmar Clementsen sendi væl fyri og har var Pedro hægstur við handaru stong, og stútaði bóltin í málið til 3-0. Stutt seinni fekk liðskiparin hjá Víkingi sítt seinna gula kort, og harvið eisini reytt, tá hann hálaði í blusuna hjá Sveini Justinussen. Nú var eisini alt avgjørt, har B68 spældi seg fram til fleiri góðar atsøknir á Víkinga málið. Seinastu 10 minuttirnar fekk B68 eisini tvey mál afturat, har Esmar Clementsen skoraði bæði málini, eftir tvey framúr góð álop, har Jann Ingi Petersen báðu ferðina, hevði næstseinasta fótin á.
Uttan iva ein sera góður sigur til B68, sum eisini var greitt omaná allan dystin sum heild. Eisini var tað jaligt at B68 fekk 5 mál burturúr teimum umleið 8 stóru málkjansunum, sum B68 leikti seg fram til. Hesi seinastu tvey umførini hevur B68 eisini skorað 11 mál, og tað er eisini ein góður triðingur av teimum málunum, sum B68 hevur skorað higartil. Fram til summarsteðgin hevur B68 6 dystir at leika, har 5 av teimum vera á útivølli, og so er bara vóna, at góða gongdin heldur á fram. Komandi umfar verður um eina viku, har grannarnir úr NSÍ taka ímóti.
Hagtøl frá dystinum kunnu síggjast við at klikka á slóðina niðanfyri.
http://www.faroesoccer.com/match.php?matchID=18420&pid=50
Koyr á B68

robotstxt: allowed

filter: keep


text:
Stór útskifting hevur verið hjá nevndini í ár. Fýra nevndarlimir eru farnir frá, Ólavur í Ólavsstovu, Malan á Dunga, Asfinnur Sigvardsen og Lív E. Olsen, og 2 nýggir nevndarlimir eru komnir til, Heðin L. Olsen og Kristianna Balle.
Í vikuni hevur nýggja nevndin hjá ÍF Føroyum havt sín fyrsta nevndarfund, har millum annað varð avgjørt, hvussu nevndin skal skipast. Tær ymisku uppgávurnar vórðu deildar út soleiðis:
Formaður: Sunneva T. Magnussen
Næstformaður og PR: Helena D. Wardum
Kassameistari: Pætur Jørgensen
Útstýr: Heðin L. Olsen
Leikaraloyvi: Kristianna Balle


text:
10. umfar á skránni
Leygardagin verður hol sett á annan triðingin í kappingini í 1. Deild, har B68, sum kunnugt liggur á einum øðrum plássi við 21 stigum, sum eru 4 færri enn oddaliðið KÍ, men samstundis 4 fleiri enn ÍF á fjórða plássi.
Mótstøðuliðið hjá B68 er Víkingur, og seinast hesi bæði liðini hittust, fekk B68 av at vita, har Víkingur vann heili 5-1. Venjari hjá Víkingi er toftamaðurin og fyrrverandi B68 leikarin Jóhan Petur Poulsen. Víkingur fekk eisini eina góða byrjan uppá kappingina, har teir eftir tey fyrstu 4 umførini høvdu 9 stig. Tey seinastu 5 umførini, hevur tað hinvegin hilnast illa hjá teimum, har teir einans hava fingið eitt stig, kortini hava teir í teimum dystunum teir hava tapt, tapt tepurt við einum máli.
Hjá B68 skal góða gongdin sjálvandi halda á fram, har B68 hesi seinastu 3 umførini, hevur leikt ímóti hinum trimum oddaliðunum. B68 hevur hesar dystirnar fingið 6 stig, og tað má tí metast, sum góðtikið. B68 hópurin hevur eisini verður hart raktur av skaðum higartil í ár, men nú byrjar tað so smátt at líkast. Hóast pílurin peikar upp hjá B68 og niður hjá Víkingi, er einki at ivast í, at B68 fær tað torført ímorgin, tí eingir dystir eru lættir, og tað sóu vit eisini seinast hesi bæði liðini hittust.
Tað er altso ímorgin kl. 14.00, at Aron Sofus Vest bríkslar dystin í gongd, og vónandi verða tað eisini fleiri B68 fjepparar, sum møta upp á Svangaskarði at heppa á teir Reyðu.
Koyr á B68


text:
Bókin Fíggjarstýring er ætlað næmingum, sum lesa virkisbúskap á hægsta miðnámsstigi á hægri handilsskúla. Bókin er hent hjá teimum, sum fara undir hægri lesnað í búskapi. Eisini er bókin hent hjá teimum, sum fáast við fíggjarstýring á virkjum og stovnum. Innihaldið er íløgur og fígging, fíggjarlig greining og fíggjarætling.
Í formælinum sigur høvundurin Olav Absalonsen soleiðis: “Henda bók er ætlað næmingum, sum taka roknskap ella virkisbúskap á A-stigi á Føroya Handilsskúla. Tríggir teir fyrstu kapitlarnir kunnu takast sum ein heild, ið snýr seg um íløgur og fígging. Hinir tríggir verða settir í sambandi við tey evni, sum næmingarnir arbeiða við í viðkomandi læru¬grein. Eftir hvønn kapittul eru uppgávur, sum eru so mikið nógvar í tali, at tað skal vera møguligt at velja egnaðar uppgávur burturúr at loysa. Bókin er skrivað við tí í huga, at lesarin hevur eina grundvitan innan rokn¬skap og búskap, sum svarar til Virkisbúskap á B-stigi, og innan rentu¬rokning, sum svarar til Støddfrøði á C-stigi. Eisini er tilfarið skrivað so¬leiðis, at lesar¬in skal seta fíggjarstýringina í samband við onnur evni í somu læru¬grein og í øðrum lærugreinum, soleiðis at hann fær betri heildarfatan av vinnubúskapi. Tann einstaki næmingurin eigur sjálvur at seta nýggja vitan í sambandi við gamla vitan á hesum fakøki, soleiðis at hann ger sær sína egnu fatan av heildini.”
Bókin Roknskaparfrøði er ætlað næmingum, ið lesa virkisbúskap. Bókin er hent hjá teimum, sum lesa HD ella anna...


text:
Frá Wikipedia, hin frælsa alfrøðin
- 2. januar - Amerikanarin Ernest Lawrence uppfinnur cyclotron, ið verður nýtt í kjarnorku gransking.
- 3. januar - Alisfrøðingurin Albert Einstein byrjar at starva, og granska hjá California Institute of Technology.
- 3. februar - Ein stórur jarðskjálvti í Ný Sælandi hevur við sær, at fleiri býir oyðileggjast og 256 mans lata lív.
- 16. februar - Pehr Evind Svinhufvud verður valdur forseti í Finnlandi.
- 3. mars - The Star Spangled Banner verður tjóðsangur USA.
- 17. mars - Pengaspøl (gambling) verða lóglig í Nevada, USA.
- 31. mars - Ein jarðskjálvti í Nikaragua hevur við sær at 2.000 lata lív.
- 1. mai - Heimskendi bygningurin Empire State Building stendur liðugur í New York City, USA.
- 4. mai - Kemal Atatürk verður endurvaldur forseti í Turkalandi,
- 11. mai - Creditanstalt, sum er størsti banki í Eysturríki, fer húsagang. Hetta hevur við sær eina fíggjarkreppu í Miðevropa, og fíggjarligt ólag kring heimin.
- 13. mai - Paul Doumer verður valdur forseti í Fraklandi.
- 26. juli - Samkoman Bible Student Movement, skiftir navn til Jehovas Vitnir á einum møti í Ohio, USA.
- 11. august - Evropeiska fíggjarkreppan rakar England.
- 10. september - Hvirvilvindur (hurricane) í Honduras hevur við sær at 1.500 mans lata lív.
- 17. oktober - Amerikanski gangstarin Al Capone verður dømdur 11 ár í fongsul fyri skattasvik.
- 25. november - Deuterium verður uppfunnið av evnafrøðinginum Harold Clayton Urey.
- 10. desember - Niceto Alcalá-Zamora verður valdur forseti í Spanska Lýðveldinum, núverandi Spania.
- Týski bilaframleiðslu fyritøkan Porche verður settur á stovn.
Bela Lugosi sum Dracula (1931).
- 5. januar - Robert Duvall, amerikanskur sjónleikari og filmsleikstjóri (The Godfather)
- 17. januar - James Earl Jones, amerikanskur sjónleikari og raddaleikari (Star Wars)
- 1. februar - Boris Yeltsin, russiskur forseti (d. 2007)
- 8. februar - James Dean, amerikanskur sjónleikari (Rebel Without a Cause) (d. 1955)
- 2. mars - Mikhail Gorbachev, sovjetiskur forseti og Nobel heiðursvinnari.
- 3. juni - Raúl Castro - Kubanskur forseti
- 10. juli - Alice Munro, kanadiskur rithøvundur
- 14. september - Ian Holm, enskur sjónlekari (The Lord of the Rings)
- 29. september - Anita Ekberg, svenskur sjónleikari (La Dolce Vita) (d. 2015)
- 7. oktober - Desmond Tutu, Suðurafrikanskur biskup, aktivistur, og Nobel heiðursvinnari
- 5. november - Ike Turner, amerikanskur sangari og tónleikari (d. 2007)
- 15. desember - Klaus Rifbjerg, danskur rithøvundur (d. 2015)


text:
Ezekiel
Ezekiel (hebráiskt יְחֶזְקֵאל) verður nevndur í Bíbliuni, Toraini og Koranini sum ein stórur profetur. Hann var ungur prestur, sum ivaleyst visti um alt tað, ið viðvíkti templi og gudstænastu. Ezekiel var ein av teimum mongu herleiddu, sum í árinum 597 f.Kr. noyddist í útlegd. Í Bábel slapp hann at búseta seg nær Kebaránni. Har varð hann kallaður til profet. Ezekiel fekk ikki sum Jesaja og Jeremia høvi at tala til alt fólkið, heldur ikki til valdsharrar teirra. Virksemi hansara var avmarkað, so at hann starvaði ímillum ísraelsmenn í útlegdini, pínslarfelagar sínar. Hann var teimum talari og sálarhirði av Guds náði. Í fyrstuni var fólkið tvørlynt og líkasælt. Men so við og við rann upp fyri mongum, at profetur var teirra millum. Virðingin fyri honum tók at vaksa. Oyðing Jerúsalems í 586 f.Kr. skilur virksemi hansara í tvey skilti, ið bera ymiskan dám. Fyri ræðuligu vanlukkuna boðaði hann treystliga og inniliga fólkinum, at Jerúsalem fór at verða lagdur í oyði. Harðari enn nakar annar profetur undan honum, dømdi hann fólk sítt. Men tá ið Jerúsalem fall, blíðkaðist boðskapurin. Tá ið alt tókist vónleyst, kunngjørdi hann fólkinum endurreisn Ísraels.


text:
Lærubók í málfrøði
Á Føroyamálsdeildini hava tey leingi brúkt eina norska innleiðslubók til málfrøði. Henda bókin gevur næmingunum eitt yvirlit yvir tey grundleggjandi heitini, sum eru neyðug hjá teimum lesandi, sum skulu taka BA. Bókin viðger ymisk evni, serliga samskifti og málbygnað.
Eivind Weyhe lektari á Føroyamálsdeildini hevur fyri nú skjótt fleiri árum síðani gjørt tilfar, sum hevur verið brúkt á Føroyamálsdeildini. Talan er um morfologi, málbroytni og orðastovnin. Hetta tilfarið er nú, saman við tilfari frá Zakarisi S. Hansen mag. art., Jógvani í Lon Jacobsen dr. philos., Kristin Magnussen mag. art. og Hjalmar P. Petersen dr. phil. sett saman í eitt handrit. Ætlanin er, at tað skal koma út í bók um nøkur ár, men fyrst verður tað royndarkoyrt sum undirvísingartilfar á FMD, og í jan./feb. 2012 eisini á Føroya Læraraskúla.


text:
Veiðifalkurin (lat. Falco gyrfalco L; da. Jagtfalk, Islandsk Falk) er eina størstur av falkum. Hann eigur einans norðuri í kuldalondum. Liturin er ymissur, broyttur eftir landinum. Í Grønlandi er hann hvítur við nøkrum dimmum smáblettum á bakinum. Í Íslandi er hann hvítur um høvd og bringu, annars ljóst grásprøklutur. Í Noregi og aðrastaðni er hann høvuðsvartur og dimt sprøklutur. — Hann eigur í homrum høgt til fjalls. Ofta sæst hann sita har og stara eftir fongi — eyguni hevur hann avbara góð — so strýkur hann avstað eftir einum fugli, slær hann niður við vongknúgvanum, ella skræðir hann við nevi og klóm. Í fuglabjørgunum ger hann ræðuligt herverk. Morgun og kvøld er hann á ferð, tekur ein lomviga ella lunda, tægar hann sundur og etur so tað besta burtur úr honum. Um veturin heldur hann seg helst fram við sjónum, tí har er mest at veiða.
Í gomlum døgum høvdu kongar og ríkir høvdingar tamar falkar, sum vóru vandir til at taka flúgvandi fugl og bera teimum. Nú er tað avlagt í Europa, men summstaðni í Asia veiða menn enn við falkum. Áður kom veiðifalkur ofta til Føroyar, nú sæst hann sera sjaldan; orsakin er tann, at hann hevur fækkað nógv á Íslandi.
Úr: Mikkjal á Ryggi: Fuglabókin, Dýralæra II. 1951.
Falkar eru grammastu rovfuglar. Nógv eru sløgini, t.d. veiðifalkur, smiril og tornfalkur, og flestu liva einans av fugli, sum teir taka í flognum. Teir flúgva óføra skjótt, hartil eru teir knappir í vendini. Nevkrókurin er stórur, og aftan fyri hann hava teir hvørjumegin ein brodd sum eina sagtonn til at skræða sundur við. — Falkur livir í einbýli og tolir ikki aðrar falkar nær hjá sær.
Úr: Mikkjal á Ryggi: Fuglabókin, Dýralæra II. 1951.


text:
Innsent
16.05.2017 - 21:31
Listagluggin skipar fyri forvitnisligari søluframsýning við Føroya størstu listafólkum á Torginum í SMS, 17.-20. mai.
Listafólkini eru Steffan Danielsen, Zacharias Heinesen, William Heinesen, Eyðun av Reyni, Ingálvur av Reyni, Olivur við Neyst, Tórbjørn Olsen, Arnold Vegghamar, S.J. Mikines, Frimod Joensen, Jákup Olsen(Sale), Bent Restorff, Kári Svensson, Jógvan Waagstein og Sigmund Petersen.
Uppboðsøla av ikki seldum listaverkum verður leygardagin, 20. mai, klokkan. 14. Bjørn á Heygum er uppboðsøluhaldari.
Framsýningin letur upp mikudagin, 17. mai, klokkan 10, og sýnt verður fram til og við leygardagin, 20. mai.


text:
Jens Hákun Leo
21.04.2017 - 09:21
Tíðindi > Uttanlands - Yvirgangur
IS tekur nú ábyrgdina fyri hendingina í París í gjárkvøldið, har ið ein løgreglumaður varð skotin til deyðis og tríggir aðrir særdir, tá ið ein bilur við trimum monnum kom koyrandi framvið, og tann eini av teimum steig úr honum og byrjaði at skjóta frá hond.
Hetta upplýsir IS á síni egnu tíðindastovu Amaq, vísandi á navnið á einum belgiskum manni, sum skal hava framt álopið.
Í aðrar mátar er eisini komið fram í sambandi við skottilburðin í gjárkvøldið, at ein maður, sum er settur í samband við tilburðin, hevur meldað seg sjálvan hjá løgregluni í belgiska býnum Antwerpen tíðliga í dag.


text:
Farvæl forkølilsi og tiptar nasar!
Tað hevur verið ein langur vetur. Nú gongur endiliga móti ljósari tíðum. Hóast tað kann vera deiligt at balla seg undir dýnuni myrku vetramánaðirnar, so eru fleiri, ið eru um at troyttast av forkølilsinum, sum ikki vil sleppa og av altíð at hava lummaturriklæði klárt í lummanum. Nú fyrstu røsku krokusblómurnar vísa sínar vøkru bjørtu litir, vakna vit aftur, og hava hug at kenna okkum líka sprell livandi, sum vit ørminnast okkum at hava verið einaferð hinumegin veturin. Men. Hvussu. Kunnu. Vit. Nakrantíð. Sleppa. Av. Við. Hetta. Áhaldandi. Forkølilsið?
No12 hevur loysnina: Hvønn mánadag í februar bjóða tey ókeypis ingiferskot til øll teirra, ið koma framvið at keypa sær djús.
Farvæl forkølilsi og tiptar næsar! Hey sprellfríska lív, kærkomna ljós og vøkru várblómur! Áðrenn vit vit av koma fyrstu smálombini.
Mæææææ ...


text:
Komandi fimm árini verður Setrið við í eini stórari norðurlendskari granskingar- verkætlan, sum skal lýsa, hvørja ávirkan veðurlagsbroytingar í framtíðini fara at hava á vistskipanirnar í høvunum kring Norðurlond.
Verkætlanin nevnist ”Study of Climate Change Effects on Marine Ecosystems and Resource Economics”. Ætlanin er, at kanna hvørja ávirkan veðurlagsbroytingar kunna fáa á høvini í Norðurlondum, at finna fram til nýggjar mátar, sum lýsa hesar broytingar, og hvørjar fíggjarligar avleiðingar hesar broytingar fara at hava. Ætlanin við verkætlanini er eisini at byggja upp eitt gott og gevandi umhvørvi fyri ungar granskarar í Norðurlondum.


text:
Frá systur Gongu-Rólvs, Svannu, er sagt, at annar sokkur hennara kom rikin eftir sjónum inn á Sandoyri, tætt norðan fyri bygdina í Hvannasundi í Viðoy. Um henda sokk er eitt gamalt ørindi:
Sokkur Svannu
var alin og átjan spannir.
Hann var av reyðum skarlaki og varð tí gjørdur til messuakul í Norðuroyakirkju. Hetta var fyrsti akul, til Norðuroyggjarnar kom.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Samtyktir gjørdar á bygdarráðsfundi mánadagin 4. apríl 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð at geva byggiloyvi til hønuhús á matr. nr. 154 í Porkeri. Meðan hendan umsókn var til
viðgerðar, var Sveinur Bech ikki við á fundinum.
2.
Samtykt varð at geva byggiloyvi til garagu á matr. nr. 81 c, har víst verður til byggisamtyktina fyri bygging
av garagum í kommununi og at aðrar ásettar treytir verða hildnar.
3.
Samtykt varð at gera kloakk og vatnleiðing til ognina í Eystrum.
4.
Samtykt varð um ikki at stuðla Kvinnuhúsinum og útferð hjá Hamragarði.
5.
Kunnað var um kommunuskattin fyri mars 2016 og eisini var lýsingin eftir nýggjum skrivara góðkend.
Porkeris Bygdarráð.


text:
Orð: Hans Andrias Djurhuus
Lag: Hans Jacob Højgaard
1. Sól yvir havið – alt glitrandi er,
høgt frá stevninum sjófroðan goysir,
og vindur, sum fram yvir bylgjurnar fer,
upp teir nívandi knútarnar loysir.
Lættur gerst hugur sum flúgvandi ský,
har tað sveimar í loftinum víða,
nú framá tað ber! Burt frá bygd og frá bý
er tað fagurt á bylgjum at ríða.
2. Goysandi streymur, heitt heilsi eg tær,
ei tú kúgast, har framá tú stevnir.
Skútur tú smildrar sum brestandi glar,
tá tú alskin tær syngjandi fevnir.
Nívandi kenslur ei heim eiga her,
ei finst krókur, sum dvørgar kann fjala.
Land eigur holur, men havið tað er
frítt, og væl kann tað bragdarhug ala.
3. Ljóða skal kvæði á flúgvandi ferð
gjøgnum sjórok og skúmandi bárur,
og vakna skal andin, sum múgvandi ger
mann, ið áður var sjúkur og sárur.
Frítt kvøður aldan um klettar og sker,
vekur sál, sum enn durvar og svevur. –
Sól yvir havið! – alt glitrandi er.
Skútan skúmandi framá seg grevur.


text:
Gilli og Gunnleif skrivaðu undir í kvøld
TB | 13/03/12
Nógvir venjingardystir eru spældir higartil, og hóast tað ikki hevur gingið heilt gott í øllum dystunum, so eru menn væl nøgdir við fyrireikingarnar til kappingarárið. Hópurin er breiður, og er ein blanding av royndum og ungum leikarum. Allir tykjast klárir til at takla ta stóru uppgávu, sum fótbóltur á ovastu rók má sigast at vera. Í kvøld tryggjaði TB sær teir báðar evnaríku leikararnar, Gilla Sørensen og afturvenda Gunleif Olsen afturat.
Gilli heldur fram
Ivamál var fyrr í ár, um Gilli Sørensen fór at halda fram í barndómsfelagnum, ella um hann hinvegin fór at royna eydnuna uttanlands. Men skjótt bleiv tó greitt, at Gilli aftur í komandi ár, kemur at vera partur av besta liðnum hjá TB. Hetta eru sera góð tíðindi, tí hansara fótbóltsevnir eru serstakliga góð. Hóast hann bert er 19 ár, hevur hann roynt seg á ymiskum ungdómslandsliðum seinastu fimm árini. Royndirnar hann hevur vunnið gjøgnum landsliðsfótbólt, umframt hansara lærutíð í til dømis skotska stórfelagnum Aberdeen, gera Gilla ein sera vandamiklan harra. At TB so hervið endaliga kann staðfesta, at hann aftur í komandi ár verður at síggja í søguríka svart-hvíta TB búnanum, ber brá av, at vit ganga móti spennandi tíðum.
Samspælið við hinar leikararnar gongur betur og betur, og hann er so óhugnaliga kvikur, at tað skal ómetaliga nógv til hjá einum verjuleikara, um Gilli fyrst sleppur frá honum. Vit bíða øll spent eftir, hvussu tað fer at gangast Gilla í kappingini í ár, men tað, sum er av størsta týdningi er, at liðnum gongst væl. Um Gilli kann hjálpa hesum viðvíkjandi, ja so er tað fullkomið.
Gunleif aftur á kendar gøtur
At hava fingið Gunleif Olsen aftur til TB er ein fongur. Hann spældi gamaní ikki á serliga høgum støði í fjør, men hansara evnum sum fótbóltsleikari, og hansara kolossala vilja hava vit kent til longi. Nú er hann aftur her, har hann byrjaði, og um vit kenna Gunleif rætt, so fer hann av øllum alvi at gera alt í síni makt fyri at spæla seg inn á liðið aftur, har hann so mangan hevur staðið seg væl. Vit ynskja Gunleivi væl afturkomnum, og vóna at tað fer at gangast honum væl framyvir.
Hansara dygdir á vøllinum eru sera fjølbroyttar. Hann er tekniskt væl fyri, og megnar væl at halda bóltin hjá sær. Men í hansara síðstu kappingarárum fyri TB, áðrenn hann flutti til Vágoynna, spældi hann einamest í verjuni. Har stóð Gunleif seg rættuliga væl, og hóast hann ikki er av hægstu monnum, stóð hann seg væl í luftduellunum. Hvar Milan kundi hugsað sær at nýtt unga tvøramannin er tó enn ógreitt, men tað verður í øllum førum spennandi at fylgja honum.
Nú styttist til fyrsti landskappingardystur í 2012 verður bríkslaður í gongd, og hvørjir fara at mynda hópin til fyrsta dyst verður spennandi at síggja. Enn hava menn møguleikar til at imponera venjaran, og gera vart við seg. Og hóast tað ikki skuldi eydnast at komið á seðilin í fyrstu atløgu, so eru 26 aðrir dystir, sum koma aftaná, og við teimum, ovmikið av møguleikum, hjá øllum, at kempa seg fram til eitt pláss á liðnum.


text:
Árni Gregersen, ting.fo 02.05.2018 (15:01)
Bíða eftir semingsstovninum
Fíggjarmálaráðið hevur heitt á semingsstovnin um at royna at fáa semju í lag millum Kommunulæknafelagið og fíggjarmálaráðið.
Semja er ikki millum partarnar um hetta sáttmálaøkið er fevnt av lógin um semingsstovn. Kommunulæknafelagið sigur, at í Danmark er hetta ikki fevnt at lógini um seming og tí halda tey tað sama er galdandi í Føroyum.
Terji Sigurðsson, semingsmaður, sigur, at semingsstdovnurin í løtuni viðger um stovnurin skal ganga áheitanini frá fíggjarmálaráðnum á møti.
Møgulig ósemja um sáttmálin hjá kommunulæknunum er fevndur av lógini um seming kann leggjast fyri ein gerðarrætt, um partarnir eru ósamdir um júst hetta.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Grafiski samleikin er sjónligi parturin av einum brandi eitt nú búmerki, litir, skriftir og skap, ið fanga súmbolska týdningin, sum ikki kann lýsast við orðum eina. Í breiðari merking kann samleikin fevna um bygningar, arkitektur, innrætting, litaval, klædnaval, myndastíl o.a.
SAVNA hevur drúgvar royndir við menning og íverksetan av grafiskum samleikum hjá fyritøkum, felagsskapum o.ø., sum vit altíð gera í tøttum og gevandi samstarvi við kundan.
‘Tjóðsavnið' er navnið á nýggja stovninum, sum savnar, granskar og miðlar vitan um føroyska náttúru, mentan og søgu. Í sambandi við at Søvn Landsins eru farin í søguna, er Tjóðsavnið vorðin sjálvstøðugur stovnur við egnum navni, samleika og endamáli.
Savna hevur staðið fyri sniðgeving og marknaðarføring av leikinum Soli Deo Gloria á Tjóðpallinum.
Nám hevur givið út slóðbrótandi bókina "Mennandi sálafrøði", ið Gitte Klein og Ann-Britt Fríðheim Mortensen hava skrivað. Savna hevur staðið fyri ráðgeving, sniðgeving og umbróting.
Nýggi grafiski samleikin hjá KT-fyritøkuni STÝR er litríkur, markantur og modernaður.
Fimtandi Savnsfagnaðurin varð fagnaður við nýggjum og lívligum sniði og sjónligari marknaðarføring.
Grikska tragedian Elektra á Tjóðpallinum fekk grafiskan búna frá Savna.
Nýggi grafiski samleikin hjá KT-fyritøkuni Klintra sprettur beinleiðis úr virðisgrundarlagnum og persónligheitini hjá fyritøkuni.
SAVNA hevur staðið fyri menning av nýggjum samleika til KT-felagið í sambandi við átakið "KT er basalt", ið skal marknaðarføra føroysku KT-vinnuna.
Grafiski samleikin hjá SAVNA er litfagur og stílreinur og avspeglar okkara fjølbroyttu bakgrund, royndir og vitan.


text:
-
Ynski: Føroysk klæðir til drong std. 9-10 ár ynskist til keyps...
-
Ynski: Eg sóknist eftir svørtum silki fyrri- og turruklæði til føroyska kvinnubúnan. Eg eri eisini áhugað í einum býti - eg havi blátt silki fyrri- og turruklæði, sum aldrin er brúkt.
-
Ynski: opið blað
-
Ynski: Eg leiti eftir troyggju til kvinnubúnan stødd medium. Svørt vid reydum. Um nakar veit onkran í bindur eller hevur brúkta til sølu, skriva tá til mín á facebook. Takk :-) Vinarliga Louisa
-
Ynski: Leiti eftir mynstur uppá brodera føroyakort


text:
Kom og renn fyri sclerosu í Klaksvík. Øll eru vælkomin !
leygardagin 5. mai 2018 kl. 14.00. Børn, ung og
vaksin – kom og rennið við.
NS motiónsrenning, barnarenning og FM
hálvmaraton, stuðulstiltak saman við Treysti.
Komið og stuðla
Sclerosufelagnum. Aftur í 2018 skipar Treysti fyri NS hálvmaraton Klaksvík
2018, sum eisini umfatar FM í hálvmaraton. Umframt hálvmaraton verður eisini
skipað fyri 5 km motiónsrenning og barnarenning.
Renningarnar verða gjørdar í samstarvi við Sclerosufelagið.
Kostnaður: Kostnaðurin fyri NS Hálvmaraton er kr.
295, fyri NS motiónsrenning kr. 100 og fyri NS barbarenning kr. 50. Luttøkugjaldið
til motiónsrenningina fer óskert til Sclerosufelagið.
Tilmelding fer fram á heimasíðuni www.fif.fo undir tilmelding ella í Norðoya Sparikassa heilt fram til kl. 13.00 leygardagin 5. mai 2018. Renniblusa frá Sclerosufelagnum verður latin teimum fyrstu 50 luttakarunum, sum melda seg til NS motiónsrenningina.
Sclerosurakt tørva stuðul
Um tú ikki orkar at renna, og tó ynskir at stuðla Sclerosu, ber eisini til at stuðla bæði motións, barna og hálvmaraton rennarum.Tit kunnu stuðla við at flyta eina upphædd á 9865-102.799.3 í Norðoya Sparikassa
Sclerosa (MS)
Sclerosa (MS) er ein kronisk autoimmun sjúka, sum loypir á høvuðsnervaskipanina, og also nervalagið í heila og mønu. Sjúkan rakar sostatt allan kroppin.
Sjúkan kann
hava ymisk árin frá persóni til persón. Álopini av sjúkuni vera vanligani kallað
fyri 'Attak', og tað kann vera alt frá merkisórógv (føleforstyrrelser),
trupulleikar við sjónini, møði, lammilsi
og /ella kognitivar trupulleikar, so sum at hava ringt við at minnast
og hugsavna seg.
Nøkur uppliva bert fá attak, og eru kanska ikki nógv merkt av sjúkuni, meðan
onnur gerast avlamin við tíðini. Flestu, sum verða rakt av sjúkuni, eru millum
20 og 40 ár. 2/3 av hesum eru kvinnur.
Man veit ikki hví ella hvaðan sjúkan
kemur. Tí er ongin heilivágur, ið kann lekja sjúkuna. Men tað ber til at fáa
heilivág, sum seinkar sjúkugongdina og møguliga minkar um symptomini. Tað
verður granskað sera nógv í sjúkuni. Hetta gevur vón um eina framtíðarloysn og
er sera positivt. Men gransking er dýr, og neyðugt er at savna nógvan pening
til ymisku verkætlanirnar.
Renn fyri sclerosu! Tú hjálpir við at savna inn pening, og gevur vón um eina betri framtíð.


text:
Kunna um Fjarlestrardepilin týskvøldið 18. juni kl. 19
Almennur kunnandi fundur um Fjarlestrardepilin verður í skúlahøllini í Vágs skúla týskvøldið 18. juni kl. 19.
Á fundinum verður greitt frá Fjarlestrardeplinum og virkseminum á Fjarlestrardeplinum. Eisini verður greitt frá hvussu áhugaði kunnu fáa hjálp at finna fjarlestrarútbúgvingar.
Á fundinum verður eisini greitt frá hvussu Fjarlestrardepilin fyri at bjóða lesandi skeið og lestrarvegleiðing í heyst, og harumframt hvussu lesandi kunnu brúka hølisviðurskiftini á Fjarlestrardeplinum.
Møguleiki verður sjálvsagt á fundinum at seta spurningar og umrøða hvørjir møguleikarnir eru í fjarlestri sum heild og á Fjarlestrardeplinum.
Fundurin verður í skúlahøllini í Vágs skúla kl. 19 og øll eru hjartaliga vælkomin.


text:
Smábussar M2 til 10 – 19 fólk, førarin íroknaður, sum eru góðkendir til vinnuligan ferðafólkaflutning, eru undantiknir virðisavgjaldi.
Treytir fyri skráseting av smábussi til vinnuligan ferðafólkaflutning:
Skrásetti eigarin skal hava:
- koyrikort til vinnuligan fólkaflutning til buss (bólkur DV)
Dømi (CO2 útlát 254 g/km)
Verður smábussurin, sum er góðkendur til vinnuligan ferðafólkaflutning, skrásettur sum persónbilur til privata nýtslu, áðrenn 120 mánaðir eru gingnir frá skrásetingini sum smábussur, góðkendur til vinnuligan ferðafólkaflutning, verður virðisavgjaldið goldið, sbrt. § 3, lutfalsliga samsvarandi tíðini, sum restar í teimum 120 mánaðinum.


text:
Evropeiska svimjisambandið LEN kunngjørdi nú á innleiðandi tíðindafundi áðrenn EM á stuttgeil 2017, at har verður stroyming frá stevnuni. Eg spurdi eitt sindur nærri, og skilji at tað er á hesari rásini á Dailymotion, sum eisini er at finna umvegis heimasíðuna hjá LEN, www.len.eu
Tag: Keypmannahavn 2017
Beinleiðis úrslit frá EM á stuttgeil 2017
Her er leinki til ‘live timing‘ og úrslit frá EM á stuttgeil 2017, sum verður í Royal Arena í Keypmannahavn nú mikudag 13. til og við sunnudag 17. desember.
So er vatn í EM-hylinum í Royal Arena
Evropeiska svimjisambandið LEN skrivar her um tilgongdina at gera nýggja Royal Arena í Keypmannahavn klára til EM á stuttgeil 2017, at tey nú hava fylt hylin við teimum neyðugu tveimum milliónum litrum av vatni.
Tey verða 548 svimjarar sum fara at luttaka á hesum EM, har vertstjóðin Danmark hevur størsta hópin á 38 svimjarar, og Italia hin næststørsta við 36 svimjarum. Sí startlistarnar her á len.eu
Sí eisini euroswim2017.com og facebook.com/euroswim2017
Kravtíðir til NJM, NM og EMS 2017
Starvsnevnd SSF ásetti í august kravtíðirnar til NJM, NM og EMS 2017, sum lýst í viðfesta skrivi.
Norðurlendska Meistarastevnan og JuniorMeistarastevnan verður í Reykjavík í Íslandi hin 1. til 3. desember 2017, meðan EvropaMeistastevnan á Stuttgeil verður í Keypmannahavn í Danmark hin 13. til 17. desember 2017.
Brellbiti – EM á stuttgeil 2017 í Keypmannahavn
Danmark fer í desember 2017 at hýsa EM á stuttgeil 2017, í spildurnýggju Royal Arena multihøllini í Keypmannahavn. Hetta verður fyrsta ítróttarstevna í hesi høll, og eini sjálvsøgd orsøk hjá eisini føroyingum at feira svimjing.
EM á stuttgeil 2017 fingið búmerki
Danir kunngjørdu í gjár búmerkið til EvropaMeistarastevnuna á stuttgeil 2017, sum verður í nýggju multihøllini Royal Arena í Keypmannahavn, frá 13. til 17. desember 2017.


text:
Í inniverandi setu hava undirritaði og Jógvan Skorheim myndað Sjálvstýrisflokkin í Klaksvíkar Býráð. Saman við hinum samgongufeløgunum hava vit í felag tikið nøkur góð tøk til frama fyri borgararnar í Klaksvíkar kommunu. Áralagið hevur verið framúr gott, og hava vit havt eitt fast stavnhald við vøkstri, framburði og trivnaði sum mið.
Eitt, sum sermerkir Klaksvíkar kommunu í løtuni, er, at fólk eru jalig, og ein góður dámur og trivnaður merkist millum Kjølin, Háfjall og Klakkin. Tað er júst hetta, sum vit hava lagt dent á. Heldur enn at hugsavna okkum um hvat onnur ikki hava framt, hava vit lagt áherðslu á at hava eina konstruktiva tilgongd í býráðsarbeiðinum. Tá ið vit settu okkum við róðrið, ynsktu vit at síggja møguleikar fram um forðingar.
Hetta hevur givið úrslit. Í september í ár kundu vit bjóða Árna Brandsson Petersen vælkomnan til Klaksvíkar kommunu sum borgara nummar 5.000. Hetta er fyrstu ferð í nærum 30 ár, at vit røkka hesum málinum. Tey ungu velja Klaksvíkina og ynskja at seta búgv her. Vit vilja arbeiða víðari fyri hesum - Klaksvíkar kommuna skal vera ein framburðarvinarlig kommuna við møguleikum, har kommunan hjúklar um tey góðu hugskotini.
Í Klaksvík skulu øll trívast. Vit skulu vera rúmlig og taka tøk fyri allar borgarar í kommununi. Talið av innflytarum í Føroyum er vaksandi, og eisini her hava vit sum kommuna gingið undan. Kommunan hevur sum tann fyrsta orðað ein integratiónspolitik, har sjóneykan serliga er á málmenning og samleika millum tilflytarar.
Vit í Sjálvstýrisflokkinum vilja halda fast í góðu gongdini og taka enn fleiri tøk fyri Klaksvíkina - teinurin er ikki hálvrógvin enn. Fyri meg hevur tað stóran týdning, at Klaksvíkar kommuna er góð hjá øllum at búgva í og flyta til. Við opinleika, gjøgnumskygni og skynsamari fíggjarstýring skulu vit ganga undan og tryggja, at Klaksvík verður grønasta, vakrasta og besta kommuna í landinum.
Við tykkara hjálp, ynski eg framhaldandi at seta føtur í bekk og gera mítt ítarsta til at halda stavnhald og framdrátt Klaksvíkini at frama.
Vinarliga
Kristian Eli Zachariasen
býráðslimur


text:
Hon er borin í heim í Nólsoy 14/1-1894. Aftan á barnaskúlagongd í heimbygdini var hon summarið 1911 á Føroya Fólkaháskúla, skúlaárið 1916/17 var hon vikarur í Akrabyrgi, Lopra, á Økrum og í Víkarbyrgi, fór so á læraraskúla har hon hóast tarnað av sjúku tók prógv í 1923. 1. januar 1924 tók hón við lærarastarvi í Funningi, og hetta starv røkti hon, til hon vegna aldur og við eftirløn legði frá sær í 1959.
Virkin hevur hon verið heilt upp til ellisár. Til áttati ára føðingardag hennara í 1974 kom út bókin »Konglar« og seinni komu »Rekar«, 1977, og »Snøklar« 1982. Innihaldið í øllum trimum eru frásagnir frá gerandisdegnum, ein siðsøguligur dýrgripur sagdur á kjarngóðum føroyskum máli.
Umframt hetta hevur Maria savnað og týtt hóp av lestrum, sum komnir eru í lestrarbókunum »Livandi vatn« 1972 og »Lívsins kelduvað« 1982.
Úr: Árni Dahl: Bókmentasøga I-III. Fannir. 1980-83.
Í 1978 varð *Bókmentavirðisløn M. A. Jacobsens fyri *yrkisbókmentir latin Mariu Eide Petersen við hesi grundgeving:
"Ikki er tað nógv í rúgvu, sum Maria Eide Petersen hevur avrikað við penninum, tá ið lestratýðingar hennara eru frá, men tær báðar minningabøkurnar Konglar (1973) og Rekar (1977) tykjast nevndini merkisverdar við fyndargóðum málburði, livandi og fjølbroyttum, tíðum skemtingarsomum frásagnarstíli og ikki minst virðismiklum siðsøguligum heimildartilfari um lívið her á landi í nýlidnari, men tó flestum ungfólki fjarskotnari tíð. " kelda.


text:
7. Tá deyðin okkum skilir
Tá menniskju doyggja so endar eitt kapittul. Ikki bert fyri næstringar, men eisini í mun til kringumstøðurnar í samfelagnum.
Tí er neyðugt í samband við andlát at fyriskipa eina røð av praktiskum spurninginum, fíggjarlig og løgfrøðilig viðurskiftir, sum greiða skal fáast á t.d. fráboðan um andlát til myndugleikar, gravarferð, uppgerð av búgvi og møgulig søla av bústaði.
Tað kann verða svart fyri tey avvarðandi at taka sær av slíkum viðurskiftum og undir slíkum umstøðum.
Vanliga taka familjurnar sær sjálvar av gravarferðini, og til ber at fáa serkøn fólk at taka sær av øðrum spurningum. Ráð og vegleiðing ber til at fáa.


text:
Kalmarsamveldið
Kalmarsamveldið (Danskt/Norskt/Svenskt: Kalmarunionen)
Tann hendingin, sum fór fram í svenska býnum Kalmar um miðjan juni 1397, hevði drúgvar fyritreytir í norðurlendskari søgu og norðurlendskum politikki – í øllum trimum ríkjunum.
Tá ið Hákun 6. Magnusson av Noregi í 1355 gjørdist myndugur, var Noregs ríki ikki tað, tað einaferð hevði verið. Svenskir aðalsmenn, ofta giftir inn í norskar stórættir, og danskir kirkjumenn mannaðu nú ríkisráðið. Noreg og Svøríki komu aftur undir sama kong, beint ímóti einum sáttmála frá 1343. Svenskir stórmenn settu Eirik Magnusson frá sum kong, og í 1362 varð Hákun 6. av Noregi valdur til kong av Svøríki eisini. Tey politisku viðurskiftini í Svøríki vóru ógvuliga ótrygg. Saman við teimum týsku hansastøðunum høvdu sviar verið í kríggi móti danska konginum Valdemar Atterdag, men fóru so knappliga í part við danakongi móti týskarunum.
Kalmar-fundurin hevði eisini eina persónliga bakgrund. Ein partur av friðinum millum Valdemar kong og teir svensku stórmenninar var, at Valdemar í 1363 læt 10 ára gomlu dóttur sína Margretu giftast við Hákuni 6., sum var 23 ára gamal. Við hesum politiska hjúnalag vónaði Valdemar kongur at fáa í lag eina samgongu móti týskarunum, sum, tá ið hann tók við sum kongur, áttu tað mesta av Danmark sum veð. Men stutt eftir var Hákun 6. settur frá sum kongur í Svøríki, og ein týskur maður, Albrecht av Mecklenburg, varð tikin til kong.
Hákun 6. átti ein son í hjúnalagnum við Margretu Valdimarsdóttur. Hann æt Ólavur Hákunarson. Í 1376 bar Margreta so í bandi, at hann arvaði Danmarkar ríki eftir abba sín Valdemar, sum var deyður árið fyri. Tá ið faðir hansara Hákun 6. doyði í Oslo í 1380, 40 ára gamal, arvaði hin 10 ára gamli junkarin Ólavur Noregs ríki aftur-at – við øllum skattlondunum fyri vestan: Orknoyum, Hetlandi, Føroyum, Íslandi og Grønlandi. Móðir hansara sat einkja 27 ára gomul.
Men Ólavur Hákunarson doyði longu í 1387, 17 ára gamal. Eftir arvareglunum skuldi tá sonur Albrecht av Mecklenburg og sonur eldru systur Margretu havt arvað krúnuna. Harvið hevði valdstøða Margretu verið burtur. Men hon stóð nú so sterk, at bæði verðsligir og kirkjuligir harrar, fyrst í Danmark og síðan í Noregi, valdu hana til  >. Til arving eftir seg, sum í grundini ikki var drotning uttan tað, at hon hevði verið gift við einum norskum kongi, setti hon systursonin Eirik av Pommern, sum eftir fornum siði varð tikin til kong á Oyrartingi í Noregi í 1389. Tvey ár seinni fekk Margreta Svøríki afturat, tá ið sviar settu Albrecht frá og buðu henni valdið. Veturin 1395-1396 varð Eirikur valdur til kong á teimum donsku landstingunum, og sama summarið tóku sviar hann til kong á stórmannafundi í Uppsala. Eirikur av Pommern ráddi tá yvir trimum ríkjum.
Tá ið Eirikur varð myndugur í 1397, stevndi Margreta umboðsmonnum fyri ríkisráðini í øllum trimum ríkjunum til fundar í svenska býnum Kalmar til krýningarhátíðarhald. Í tí sambandi varð hitt sonevnda Kalmarsamveldið til.
Tey trý norðurlendsku ríkini skuldu hava felags kong. Eitt pergamentsbræv váttar hesa avgerð. Brævið ber innsiglini hjá 67 norðurlendskum aðalsmonnum. Frá hesum fundi er eisini eitt annað skjal, tað sonevnda samveldisbrævið, skrivað á pappír og við bara 10 stórmannainnsiglum, sum ikki hanga undir skjalinum, sum diplomatariskur siður var, men eru trýst inn á pappírið. Hetta er fyrsta almenna skjal í Norðurlondum, sum er skrivað á pappír. Eftir innihaldinum at døma er tað ein stevnuskrá fyri eitt samveldi: ríkini skuldu hava felags kong, felags uttanríkispolitikk og halda frið sínámillum, men annars stýrast eftir egnum lógum.
Millum søgumenn hevur verið nógv kjak um hetta skjal; men í dag verður yvirhøvur hildið, at talan er um eitt frumrit (og tí er tað skrivað á pappír) til ein samveldissáttmála, soleiðis sum umboðsmennininir fyri ríkisráðini vildu hava hann, og sum gav teimum tað veruliga valdið í ríkjunum, hóast tey høvdu kong í felag, meðan Margreta vildi hava sterkt kongsvald. Men tá ið hon ikki fekk trýst hesa ætlan ígjøgnum, eru hesar samráðingar helst endaðar. Men alla samveldistíðina hómast ein spenningur millum hesar báðar politisku uppfatanir og hesi bæði áhugamál: aðalsvald ella sterkt kongsvald.
Meðan Noreg við Vesturhavsoyggjunum var saman við Danmark til 1814, fór Svøríki longu í 1446 úr samveldinum, og danskar royndir at fáa sviar uppí aftur, t.d. hjá Kristiani 2. árini 1520-1523, miseydnaðust.
Tær einastu slintrurnar, sum eftir eru av hesum stórt ætlaða samveldi, eru Føroyar og Grønland. Eftir sita bara teir, sum ikki vóru hjá.


text:
Naddoddur
Naddoddur (norrønt: Naddoddr, íslendskt: Naddoður) var víkingur, ið uppdagaði Ísland umleið ár 860.
Sambært Landnámabók var Naddoddur føddur í Agden í Noregi og var millum fyrstu norðmenn í Føroyum, eftir at Grímur Kamban sum tann fyrsti hevði sett búgv har.
Einaferð var hann ávegis aftur til Føroya úr Noregi, men á veg heimaftur kom hann í ódnarveður, misti rætningin og sigldi tí til Íslands. Hann legði at landi í Reyðarfjørði, men fann har ongi fólk. Tað kavaði tann dagin, tey fóru aftur til Føroya, og kallaðu tey tí nýggja landið fyri Snjóland. Seinni fekk landið sítt núverandi navn, Ísland.
Møguliga er Naddoddur faðir at Ann Naddodsdóttir úr Hetlandi. í 1850 funnu granskarar navnið á Naddoddi í rúnusteini á oynni Bressay í Hetlandi. Á rúnasteininum var ogam-alfabeti, ið er blandingur av piktiskum og norrønum:
- CROSCC NAHHTVVDDARRS DATTR ANN
Hetta hava granskarar tulkað sum "ein krossur til minni um Ann, dóttir Naddodds"
Tað kann tó ikki prógvast, at faðirin til kvinnuna Ann er sami Naddoddur, sum tann, ið uppdagaði Ísland. Tað er eisini vorðið sagt, at Naddoddur sigldi víðari og kom til Amerika 150 ár áðrenn Leivur Hepni, men er tað einans gitingar.
Uttanhýsis tilvísingar[rætta | rætta wikitekst]
- Naddoddur.com (um Naddoddur (bátur) og søgan hjá bátinum)


text:
2.1.2017 |
Skúlakoyringin
Frá 1.januar verður skúlakoyringin aftur sum "vanligt". Smávegis broytingar eru, tí at 3.flokkur fer inn á Giljanes at ganga í skúla.
Fyribilsskipanin, at øll børn sleppa við skúlabussinum, fer úr gildi 1.januar. Skúlabussurin koyrir aftur, sum hann áður gjørdi. Dagførd koyriætlan verður løgd á sag.fo undir kunning.
Kl. 07.35 av Heiðum í Miðvági
Kl. 07.41 á Giljanesi
Kl. 07.48 Frá Sørpum í Sandavági
Kl. 07.51 Frá barnagaðinum í Sandavági
Hesi børn koyra í bussinum:
Øll børnini á Heiðum í skúla (ikki heimaftur)
Øll koyring til og frá svimjing og ítrótti.
1. & 2. flokkur úr Sandavági til Miðvágs og heim aftur


text:
Filmsbrot
-
Glasir hægri- og víðari nám: Fíggjarbúskapur26. mai 2018
-
Hví velja Glasir?17. mai 2018
"Ein trupuleiki er, at flestu ung søkja blint inn á gymnsialt miðnám", ljóðar frá skúlastjóranum á Glasir
-
Útbúgving er umráðandi6. mars 2018
tekstur
-
Oscar tala6. mars 2018
-
Filmur um Bolivia-hjálpina7. februar 2018
Næmingar á Miðlakunnleika hava tikið upp og klippt dokumentarfilm um Bolivia-hjálpina. Filmurin lýsir verkætlanin...
-
INNFLYTINGIN Á GLASIR: BRÚKARABÓLKAR20. november 2017
Fyrireikingin til innflytingina í nýggja bygningin í Marknagili er í gongd. Landsverk og Glasir hava sett nakrar br...
-
Røddin vitjar Glasir2. oktober 2017
Landsverk hevði opið hús sunnudagin 1. oktober 2017. Ungdómssendingin Røddin var og vitjaði.
-
BIG við í røðini “Abstract” á Netflix9. juni 2017
Arkitekturin Bjarke Ingels er við í nýggju røðini "Abstract" á Netflix. Felag hansara BIG hevur teknað byggiverk...
-
Glasir undirvísingarbrot: Bilsmiðir, kølivatnstermostatur24. januar 2017
Enn eitt filmsbrot frá bilsmiðunum. Hesaferð um at kanna kølivatnstermostatin


text:
Danjal av Rana 15.05.2018 (10:48)
Enn ein donsk luttøka á Tórsfest
Fleiri spennandi útlendsk og føroysk nøvn fara á pall á Vaglinum í Havn leygarkvøldið 21. juli, tá Tórshavnar Ítróttarráð fyri fimtu ferð skipar fyri Tórsfest. Longu nú er greitt, at Icona Pop, Carpark North, Burhan G, Smokie, Burak Yeter, Jacob Dinesen, Danny & The Veetos og Signar í Homrum verða millum nøvnini.
Og í dag kunngera fyriskipararnir, at danska songkvinnan Maria Montell eisini fer at luttaka.
Songkvinnan Maria Montell hevur givið út átta fløgur sum solistur og sangskrivari. Løg sum “Jeg er her for dig”, “Sådan går det hver gang”, “Svært at være gudinde”, “Kys mig op til himlen”, “Her er gude godt, at være” og “Imens hun sang (Di da di)” hava verið nógv spæld á donskum útvarpsrásum í 90’unum.
Størsta hittið hjá Maria Montell er uttan iva “Di Da Di”, tí lagið gjørdi, at Maria Montell eisini bleiv kend uttan fyri Danmark. Lagið gjørdist millum annað sera kent í Asia og tað hevur eisini verið nýtt í fleiri lýsingum fyri Elida, Pepsi, Panasonic, Kloster Beer, Autan Fresh og Aiwa.
Maria Montell hevur seinnu árini verið sera virkin sum jazz songkvinna millum annað í ”Jazz Galla” saman við Benjamin Koppel. Hon hevur ein stóra kærleika til jazz og bossa nova, og tað hoyrist serliga væl á teimum seinnu útgávunum.
Maria Montell var eitt tíðarskeið unnustan hjá Fríðrikki, krúnprinsi, men er í dag gift við filminstruktørunum Tomas Villum Jensen.
Nú verður so møguleiki at uppliva donsku songkvinnuna á Vaglinum í Havn í summar.
Á Okkara Tórsfest verður eisini spæliland og tiltøk fyri børn á skránni um dagin, meðan stóru konsertirnar verða um kvøldið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Toftavatn
Skamt frá virkseminum á havnarlagnum í lyngklædda heiðalendinum liggur Toftavatn, sum er fjórðstørsta vatn í landinum. Her er avbera vakurt og nógvur fuglur er í økinum, serliga um sumrarnar, tá flytifuglurin vitjar úr heitari londum. Gongugøtan kring vatnið eins og aðrir vegateinar í økinum eru eyðmerktar sum Sóljuleiðir, ið eru serliga náttúruvakrir vegateinar.
Eitt náttúruvakurt og friðarligt stað, har ein kann njóta náttúruna og fuglaljóðið. Ein gøta gongur frá Skúlanum við Løkin og út til Toftavatn. Ein lættur túrur sum øll kunnu gera, eisini við børnum


text:
Lalandia Billund og Landal Rønbjerg
14 daga ferð við Norrönu íroknad gisting í tveimum av okkara bestu frítíðardeplum í Danmark.
Vit hava sett saman hetta serliga tilboðið við gisting til familjur, sum er á tveimum av okkara bestu frítíðardeplum.
Tit gista 4 dagar í Lalandia Billund og 7 dagar í Landal Rønbjerg. Báðir deplarnir hava nógvar hentleikar til børn og vaksin, og hava vit bert fingið góð ummælir frá okkara gestum. Her fara tit ikki at keða tykkum. Nærhendis Rønbjerg og Lalandia eru stuttleikaparkir so sum Fårup Sommerland, Legoland og djóragarðurin Givskud Zoo.


text:
Møði í ferðsluni
Tað er sera vandamikið at koyra bil, um tú ert lin/ur. Møði er orsøk til ferðsluvanlukkur á hvørjum ári, men ilt er at siga neyvt, hvussu nógvar. Kanningar úr Svøríki benda á, at møði er ein táttur í umleið 4. hvørjari deyðsvanlukku.
Hvat sigur lógin?
Tað er bannað at koyra bil, um tú ert so lúgvað/ur, at tú ikki ert før/ur fyri at koyra á tryggan hátt. Hetta er eisini galdandi, um tú til dømis ert sjúk/ur, overvað/ur, ovvakin ella ávirkað/ur av heilivági. Hetta sambært § 15, stk. 2 í ferðslulógini. Brot á hesa áseting verður revsað sambæriligt við rúsdrekkakoyring.
Álvarsligar vanlukkur
Vanlukkur, har bilførari er ov linur, eru ofta sera álvarsligar, tí bilurin koyrir við óstýrandi ferð, eftir at bilførarin hevur latið eyguni aftur og er sovnaður.
Fá tær ein blund
Møði kemur sníkjandi, og kan brádliga avmanna teg, meðan tú koyrir. Tí er sera umráðandi at taka tekin um møði í størsta álvara. Steðga bilinum á tryggum staði og fá tær ein blund á 15-30 minuttir, áðrenn tú koyrir víðari. Tað er tað einasta, sum hjálpir.


text:
Miðnámsrit nr. 13: Kvalir samstarv kreativitet?8. mai 2017
Fleiri føroyskir miðnámsnæmingar vilja lesa víðari í Føroyum nú enn fyrr. Tað vísir nýggj kanning, sum er gjørd ímillum miðnámsnæmingar. Politiski myndugleikin má tí taka støðu til, um vit skulu hava fleiri útbúgvingartilboð í Føroyum eftir miðnám.
Samstarv kvalir ofta kreativitet, og fundarvirksemi ella bólkaarbeiði er haft um beinið á nógvum arbeiðsplássum og skúlum. Í hesum broti úr bókini Quiet grundgevur Susan Cain sannførandi fyri hesum viðurskiftum.
Akademikarabørn hava fyrimun í tí tvørfakligu breytarverkætlanini á triðja ári á gymnasialum miðnámi. Hetta eru atfinningar frá donskum miðnámslærarum, og vit undirbyggja atfinningarnar við royndum í Føroyum.
Tað hevur týdning, at lærarar deila vitan og royndir við starvsfelagar. Hesaferð hava tveir lærarar gjørt tað: onnur greinin er um undirvísing í altjóða búskapi, og hin er um eina undirvísingargongd í evnafrøði.
Fyrr sáldaðu onnur informatión frá fyri okkum, men nú á døgum er lætt at finna informatión um næstan alt. Tí er avbjóðingin at duga at velja ta informatiónina, sum tú skalt brúka.
Skúlablaðið er viðkomandi og hevur stóran týdning í samfelagskjakinum. Tað sigur blaðstjórin á Skúlablaðnum í viðtali við Miðnámsrit.
Blaðstjórn: Olav Absalonsen og Tórður Johannesarson


text:
Í 2016 boðaði Poul Jákup Thomsen frá, at hann fór frá við ársskiftið 2018. Eg havi nú sitið í heita stólinum í 25 ár og nátt tey mál eg setti mær tá ið eg tók við. Tíðin er komin at lata annan persón taka yvir.
Tað hevur verið mær ein sonn fragd og gleði, saman við tónleikarunum, musikskúlanum, Mentamálaráðnum, Býráðnum, Norðurlandahúsinum v.fl sum vit samstarva við, at sloppið at staði á odda fyri hesum spennandi og strævna arbeiðinum tað er at byggja upp eitt symfoniorkestur, so at Symfoniorkestrið í dag er ført fyri at spæla somu verk sum Symfoniorkestrini úti í stóru verð.
Í USA siga tey at 15 milliónir fólk skulu til fyri at hava eitt grundarlag fyri at byggja upp eitt gott symfoniorkestur, so tað er eitt satt bragd at vit í Føroyum hava megna hesa uppgávu. Hetta sigur eitt sindur um hvussu hart arbeiði tónleikarnir hava lagt í at byggja upp eitt munadygt Symfoniorkestur, sum øll tjóðin kann vera stolt av. Eisini hava vit øll árini megnað at havt fleiri føroyskar solistar og stimbra teimum í teirra menning, eins og tað hevur hepnast okkum at fingið nakrar av heimsins bestu solistum, bæði á ymiskum ljóðførum eins og songsolistar, serliga til okkara Nýggjárskonsertir.
Seinastu árini hava vit umframt symfonisku konsertirnar, javnt bygt upp nógvar góðar siðir í okkara skrá. Tey eru helst fá, sum ikki kenna okkara frálíku Nýggjárskonsertir, sum vit byrjaðu við fyri 25 árum síðan og sum verða útseldar eftir fáum minuttum. 14 Barnakonsertir árliga í apríl, sum vit eisini hava havt í mong ár, er ein onnur siðvenja vit hava bygt upp. Her koma umleið 5.000 børn í aldrinum 3-10 ár, úr øllum føroyum, úr øllum bygdum, niðan í Norðurlandahusið hvørt ár at lurta eftir klassiskum tónleiki. Hetta meta vit er ein týðandi uppælandi uppgáva sum Symfoniorkestrið hevur, at vit eggja ungum til at ogna sær tónleikin sum ein góðan fylgissvein í lívinum, sum kann fjálga og ríka teirra lív eins og hetta vónandi eggjar teimum til at spæla okkurt ljóðføri. Norðurlendsku konsertirnar og hugnaligu Jólakonsertirnar, har vit hava eitt barnakór við millum 100 – 200 børnum er eisini ein av teimum vælumtóktu konsertunum. Seinasta ár blivu báðar Jólakonsertirnar útseldar fleiri viku undan jólum.
Vit hava sett stór krøv til tónleikarnar og til Kór Føroya Symfoniorkesturs, sum seinasta ár var upp til upptøkuroynd. Tað hevur ikki altíð verið lætt hjá teimum at liva undir tí áhaldandi trýsti vit í leiðsluni hava lagt á teirra herðar seinastu 25 árini, fyri at røkka teimum málum vit nú hava rokkið. Úrslitið talar fyri seg, og kenna vit í Føroya Symfoniorkestri, at alt Føroya Fólk hevur tikið okkum til sín og heldur at Føroya Symfoniorkestur er teirra orkestur.
Í heyst verður lýst eftir nýggjum stjóra, sum saman við tónleikarnum og samstarvspørtunum hjá orkestrinum, skal tryggja áhaldandi menningina og bera orkestrið inn í framtíðina, har tað vónandi ber til at økja um konsertvirksemi, samstundis sum tónleikarnir fara at fáa betri umstøður at spæla undir!
Eg takki tónleikarum, okkara mongu og trúgvu áhoyrarum og øllum okkara samstarvpørtum so hjartaliga, at tit hava verið við til at at gjørt tað møguligt, at vit seinastu 25 árini eru farin frá at hava 1 konsert árliga, til at vit nú hava umleið 28 konsertir árliga, á einum munandi hægri støði.


text:
2015 hilnaðist væl hjá Atlantic Airways við 21,5 milliónum krónum í avlopi fyri skatt. Flogfelagið heldur kósina við bíligari flogferðum, alsamt fleiri ferðatilboðum og stórum vøkstri í ferðafólkatølunum
Eitt gott ársúrslit, munandi hægri ferðafólkatøl og alsamt fleiri ferðatilboð. Soleiðis ber í stuttum til at lýsa farna árið hjá Atlantic Airways, sum heldur settu kósina og fremur tillagingar, tá tørvur er á tí.
Ársúrslitið hjá Atlantic Airways var 21,5 milliónir krónur fyri skatt í 2015, og tað er ein góð millión meira enn í 2014, tá avlopið fyri skatt var 20,2 milliónir krónur. Úrslitið eftir skatt í 2015 var 17,6 milliónir krónur – í 2014 var avlopið 16,5 milliónir krónur eftir skatt.
Tó at ársúrslitið var heldur betri í 2015 sammett við 2014, so minkaðu inntøkurnar tilsamans góðar 70 milliónir krónur – úr 574 milliónum krónum í 2014 niður í 502 milliónir krónur í 2015.
- Tað er at fegnast um, at ársúrslitið er betri enn í fjør, hóast tillagingar og broytingar í virkseminum hjá flogfelagnum hava elvt til lægri inntøkur, sigur Niels Mortensen, nevndarformaður í Atlantic Airways.
Gjaldførið var 43 milliónir krónur við árslok 2015. Tað er 60 milliónir krónur minni enn árið fyri, tá gjaldførið hjá felagnum var 103 milliónir krónur. Orsøkin til lægri gjaldføri er, at felagið hevur keypt tvær nýggjar AW 139 tyrlur, sum flogfelagið hevur yvirtikið, og eitt nýtt flogfar av slagnum Airbus 320, sum verður latið Atlantic Airways í desember 2016.
267.000 ferðafólk flugu við Atlantic Airways í 2015, sum var metár hjá flogfelagnum. Vøksturin var umleið 30.000 fleiri ferðandi sammett við 2014, tá ið ferðafólkatalið tilsamans var 237.000. Tað svarar til ein vøkstur á 13 prosent.
Á aðalfundinum í felagnum í dag var nevndin sum heild væl nøgd við gongdina, har Atlantic Airways heldur fram at menna eitt støðugt rutunet við Føroyum sum snúningsdepli og bíligari flogferðum.
- Vit halda settu kósina og gera neyðugar tillagingar á leiðini, tá ið tað er neyðugt. Ársúrslitið er nøktandi, havandi í huga, at vit hava lækkað prísirnar, keypt tvær nýggjar tyrlur, og eitt nýtt flogfar er á veg. Samanumtikið er Atlantic Airways eitt væl útgjørt flogfelag, ið er til reiðar taka við teimum avbjóðingum, sum liggja fyri framman, staðfestir Niels Mortensen, nevndarformaður.
Á aðalfundinum legði Søren Jespersen, nevndarlimur, frá sær, eftir at hann hevur sitið í nevndini í trý ár. Í hansara stað var valdur Fróði Magnussen, stjóri í Formula.
Gagnlig átøk
Atlantic Airways vildi við nýggju kósini verða ein týdningarmikil loftbrúgv millum Føroyar og umheimin, sum bæði gagnar borgarum og vinnulívi.
Bíligari ferðaseðlar og nýggjar rutur eru liður í hesi ætlan, og síðani seinasta aðalfund eru meira enn 100.000 einvegis ferðaseðlar, sum kosta undir 1.000 krónur, vorðnir til taks á rutunetinum alt árið. Prísurin á lægsta einvegis ferðaseðlinum er í sama viðfangi lækkaður úr 779 krónum niður í 699 krónur, eins og aðrar lækkingar eisini eru gjørdar í ferðaseðlaprísunum.
Broytingarnar koma í gildi 1. september 2016, men longu 1. mars var møguligt at bíleggja nýggju ferðaseðlarnar á netinum. Talan var um lækkingar í ferðaseðlaprísunum fyri tilsamans góðar 17 milliónir krónur, sum hava til endamáls, at fleiri fólk fáa høvið at flúgva bíligari.
Rutunetið hjá Atlantic Airways fevnir um NORÐ-ruturnar, Danmarkar-ruturnar og SÓL-ruturnar, har ferðafólk hava tikið sera væl undir við tilboðunum at flúgva beinleiðis úr Føroyum til sól og summar í heitu londunum. Í summar verður flogið úr Føroyum til Kreta, Barcelona og Mallorca, og harumframt verður Gran Canaria nýtt ferðamál síðst í desember og í januar.
Á øllum rutunetinum eru góðar 40 fráferðir úr Føroyum um vikuna í háárstíð, og í lágárstíð verður flogið meira enn 20 ferðir um vikuna úr Føroyum út í heim. Atlantic Airways miðar áhaldandi eftir at geva Føroya fólki góð ferðatilboð, eins og flogfelagið eisini vil vera við til at menna føroysku ferðavinnuna, tí bíligu ferðaseðlarnir draga útlendsk ferðafólk henda vegin.
Nevndin í flogfelagnum fegnast um tey tøk, sum leiðsla og starvsfólk taka hvønn einasta dag fyri áhaldandi at veita eina góða tænastu.
Vinaliga
Atlantic Airways


text:
- "Portraying Hope – A study among women newly diagnosed with gynaecological cancer",
Kristianna Hammer RN, MScN, PhD, lektari
- Hevur heilsufrøðitænastan ligitimitet sum alment tilboð?
Samandráttur úr MA ritgerðini hjá Annemi L. Joensen December 2010.
- Urininkontinens millum kvinnur í Føroyum 60 til 65 ár. Títtleiki og ávirkan á gerandisdagin,
Ása Róin RN,MA,stud PHD og Hildur við Høgadalsá, RN,MA
- Yrkisetiskar leiðreglur – hvussu brúka sjúkrarøktarfrøðingar yrkisetiksu leiðreglurnar í praksis?
Hildur við Høgadalsá, RN,MA, Katrin Andersen, RN,MA og Annemi L. Joensen, RN, MSc
- Screening av 9. floks næmingum fyri vandan fyri typu 2 diabetes,
May-Britt Skoradal Jacobsen, BSc í sjúkrarøktarfrøði, stud.scient.san, Marjun Vilhelm, BSc í sjúkrarøktarfrøði og Gunnbjørg Guttesen, BSc í sjúkrarøktarfrøði
- Ældre og aldring på Færøerne,
Ása Róin, RN, MA, stud PhD
- Barnsburðartunglyndi millum kvinnur í smásamfeløgum
Anna Sofía Fjallheim, cand.cur.


text:
Bústað uttan fyri Føroyar
Um ein føroyingur ella annar norðurlendskur ríkisborgari, sum er búsitandi í Føroyum, hevur verið búsitandi í einum av hinum norðurlondunum t.d. Íslandi, Noregi, Svøríki ella Finnlandi í minst trý ár í aldrinum frá 15 til 67 ár, kann hann søkja um fólkapensjón frá tí landinum/londunum.
Umsóknin um pensjón verður viðgjørd sambært lógunum í viðkomandi landi, og lýkur umsøkjarin treytirnar annars, verður pensjón játtað í mun til árini, hann hevur verið búsitandi har. Tá talan er um bústað í ríkisfelagsskapinum Føroyar/Danmark/-Grønland verða tíðirnar lagdar saman og ein hevur rætt til pensjón sambært lógunum í tí landinum, har ein er búsitandi við pensjónsaldur.
Ein full pensjón verður roknað sum 40/40, tvs., at hevur ein verið búsitandi í 40 ár ella longri í einum landi, hevur hann rætt til fulla pensjón. Hevur hann harafturat verið búsitandi t.d. 5 ár í Íslandi, kann hann søkja um fólkapensjón haðani eisini. Eru treytirnar annars loknar, verður pensjónin játtað við 5/40. Í hesum førið verður føroyska pensjónin ikki lækkað, men tað kunnu vera førið, har føroyska pensjónin verður lækkað vegna pensjón úr øðrum landi. Tá er oftast talan um, at persónur ikki hevur innvunnið sær rætt til fulla pensjón í Føroyum.
Tá søkt verður um fólkapensjón í Føroyum, er umráðandi at svara teimum spurningum á umsóknarblaðnum, sum viðvíkja ríkisborgaraskapi og møguligum bústaði í útlandinum. Almannaverkið virkar tá sum millumlið millum londini til málið er avgreitt.
Nærri upplýsingar fáast við at venda sær til Almannaverkið.
Dagført tann 06-09-2013


text:
Fuglafjørður
lag: Dansen på Sunnanø
1. Hyg yvir vakran fjørð og fjøll, tað Fuglafjørður er,
har er so frítt eitt bygdalag – har er mín lítla verð.
Har renna løkir og Gjógvará og Breiðá – Skarðasá mjá.
:/: Húsini tøtt og kinnareyð, so vældæmd er mín eyð. :/:
2. Tá várið kemur upp um fjøll og leggur seg við vøtn,
tá livnar strá við áarbøkk, og hjørtur gerast løtt,
og keldan Vígdá hon er so vát og rennur ovurkát.
:/: Tindrandi várljós dansar vals um Skarð´ og Innandals. :/:
3. Tá sólin roðar bjørt um fjøll og gyllir hvønn ein fløtt,
tað fløvar hjartað mítt og ger, at lívið verður ljóst;
og sang` frá kvørkveggju ljóðar frítt í urtagarði blítt.
.:/:Gvaggandi dunnur pulka sær við Gjógvará so nær. :/:
4. Tá heystardagur setir skørð í sinni, sál og lund,
og gult er strá um Slætnatind, tað fer í vertarblund,
og fólna bløð fúka kring um tún, so lætt sum fugladún.
:/:Tagnaði fuglaljóð um bø, tá fuglur fór um høv.:/:
5. Tá kavi hylir Fuglafjørð, og hvít er hvør ein spjørr,
og streymur fer um flúr og sker – ger Andøvsíðan vørr,
og ljósið goymir seg undir Eið`, tað er á vetrarleið.
:/:Blábjørgum undir liggur fonn so hvít sum barnatonn.:/:
6. Tá stormur ýlir fjøllum á, og fjalladunið hvølt
seg hevjar upp um Borgina og Blábjørg – fjøll so brøtt,
og Lorvíksfjallið tað er so stint, tað stendur pinnastilt.
:/: Tyrlarnir báðir hálsfevnast – í storminum so fast. :/.
7. Tá Varmakeldustevnan er, hon býður tær á gátt,
tú far tær út til Kelduna og drekk tær magn og mátt,
tú legg teg niður við kelduflóð og drekk tær heilsubót.
:/: Kærleikans kelda vellir fram, tú elskhugs fljóðið fann. :/:
8. Tað fólk, sum býr og livir her, tað besta við sær ber.
Tey ungu seta sær eitt mál og búgva seg til strev;
tey seta kós millum skørr og nev, tað tógvið mangan er
:/: Fjálgasta stað á grønu jørð – hjá mær er Fuglafjørð. :/.


text:
Victor Danielsen var føddur í Søldarfirði í 1894.
Í 1911 fór hann á læraraskúla í Havn og tók prógv her í 1914. Sama ár tók hann við lærarastarvi við skúlarnar í Søldarfirði, á Glyvrum og í Lamba, men hann røkti hetta starv bert í nakrar mánaðir; hann segði sjálvur, at hann hevði ikki samvitsku til at taka løn fyri at læra børn nakað, hann sjálvur ikki helt vera rætt.
Samstundis sum hann segði seg frá sum lærari, breyt hann við kirkjuna, og restina av lívi sínum arbeiddi hann sum trúboðari innan brøðrasamkomuna.
Hann var óvanliga arbeiðssamur maður, ferðaðist runt Føroyar og prædikaði boðskapin, hjálpti til at byggja upp samkomur og fundarsalir víða um og legði hóp av skrivligum tilfari úr hondum.
Í 1928 flutti hann til Fuglafjarðar og búði har, til hann doyði í 1961.
Bókmentaverk:
Alt bókmentavirksemi Victors er knýtt at trúboðaravirki hansara.
Fyrst er at nevna, at hann týddi bíbliuna úr ymsum europeiskum málum til føroyskt. Nýggja Testamenti kom út í 1937 og øll Bíblian í 1949.
Kirkjan fekk sína sálmabók við føroyskum sálmum í 1961, men undan hesum hevði Brøðrasamkoman givið út fleiri sálmabøkur. Í 1952 vórðu allir sálmar og andaligir sangir savnaðir úr ymsu útgávum Brøðrasamkomunnar í heildarútgávuna »Songbók Guds Fólks«.
Hetta er ein stór songbók, ið telur 1125 sálmar og sangir; um 140 eru upprunaliga yrktir á føroyskum, meðan restin er týdd úr ymiskum europeiskum málum, teir flestu úr enskum.
Einsamallur maður hevur Victor sjálvur yrkt 27 sálmar og týtt heilar 870 — eitt tal, ið sigur eitt sindur um hansara arbeiðsevni og arbeiðssemi.
Í tíðarskeiðnum 1923 — 61 skrivaði hann sjálvur tvær skaldsøgur og týddi 18, tær flestu úr enskum.
Báðar upprunaskaldsøgurnar »Aðru ferð« 1927 og »Nei, lyftið sveik ikki« 1947 eru andaligar søgur, ið viðgera afturkomu Harrans, hin fyrra út fra støðu teirra, ið hann heldur ikki sleppa við, hin seinna, sum hann heldur hesa hending fara at vera fyri tey, sum verða tikin við. Stílurin er merktur av stóra bíbliukunnleika høvundans og av andstøðu hansara mótvegis kirkjuni.
Um aldaskiftið 1900 fór fram stór veking í føroyskum trúarlívi, og missiónsbólkar innan kirkjuna og trúarbólkar, ið stóðu uttan fyri fólkakirkjuna, fingu stóra undirtøku.
Týdningarstørsti av síðstnevndu bólkunum var brøðrasamkoman.
Úr: Árni Dahl: Bókmentasøga I-III. Fannir. 1980-83.


text:
So er kjøtið komið í hús. Aftur í ár er tað frá starvsfelagnum Sigfríði, sum omanfyri sæst við jólaslipsi, haldandi í leskiliga høvuðsevninum, sum er av eina veðurlambinum úr Kollinum: tjógv, hárógva og ein snákaður hali í mentaða parkeringskjallaranum. Sum sæst á seðilinum niðanfyri, vigaðu veðurlombini 37 pund hvørt. Hetta verður gómagott og jólagleðiligt at seta tennirnar í, sum frá líður.
Nú er so langt útliðið, at blanki og óslitni arbeiðskalendarin frá Nema, sum okkara kæri starvsfelagi Árni so trúliga hevur ment gjøgnum árini, eisini er komin í hús. I know who holds tomorrow. Nú eru stundir at takka fyri tað skjótt farna, og brátt taka við tí nýggja og enn ókomna 2018.


text:
Hósdagin 28. mai vóru 3. og 4. flokkur í
Norðurlandahúsinum og sungu. Har vóru næstan 400 børn úr øllum Føroyum komin
við sínum lærarum til hetta sangtiltakið, sum Føroya sanglærarafelag skipaði
fyri.
Skráin byrjaði kl. 9.15 við felags upphiting og
venjing. Vit vandu saman og hvør sær fram til konsertina, sum skuldi vera kl.
15.
Allir skúlarnir høvdu vant ein ella tveir sangir
heimanífrá, sum bara teir skuldu syngja, men so vóru tríggir sangir, sum øll eisini
høvdu vant áðrenn og nú skuldu syngja saman í tí stóra kórinum. Tað var
ótrúliga stuttligt at vera við til!
Fyrireikararnir við Ásbjørn Berthelsen á odda dugdu
sera væl at fáa lagið gott og sanggleðina fram í øllum. Gamaní vóru øll móð,
sum dagurin leið, men tað sást ikki til konsertina, tá øll kórini sungu hvør
sær og saman fyri fullsettum sali av foreldrum, systkjum, ommum og abbum.
Ein fantastiskur dagur!


text:
IRF hevur sett 29 ára gomlu Sissal Evudóttir Lervig av Strondum, sum nýggja marknaðar- og samskiftisfólkið hjá IRF.
Sissal er kandidatur í talgildum samskifti frá Aalborg Universiteti, umframt at hon hevur lisið altjóða marknaðarføring á Akademiútbúgvingini hjá Glæsum.
Sissal hevur harumframt viðkomandi arbeiðsroyndir frá lýsingarfyritøku í Danmark, eins og frá føroyskari fyritøku. Sissal fer at sita á skrivstovuni hjá IRF í Klaksvík og byrjar í starvinum um miðjan februar.
Sissal fer at taka sær av lýsingarátøkunum hjá IRF, heimasíðu og sosialu miðlunum, umframt breiðari innanhýsis – og uttanhýsis samskiftisuppgávum.
Starvið, sum er nýtt hjá IRF, skal síggjast sum ein liður í strategiini hjá IRF at ganga á odda á umhvørvisøkinum og geva okkara íkast til einar grønari Føroyar.
Ístaðin fyri at brenna virðismikið tilfeingi, sum møguliga kundi verið endurnýtt, so strembar IRF eftir at vera við til at flyta føroyska samfelagið móti einum nýggjum og grønari búskapi, har minni verður brent og meiri verður endurnýtt, umhvørvinum hjá okkum øllum at frama.


text:
09. Nov 2015
Klaksvíkar Fysioterapi bjóðar venjingar til fólk við Parkinson, har vit fyrsta hava viðtalu og test. Venjingarnar verður síðani grundaðar á viðtaluna og støði hjá tí einstaka.
06. Nov 2015
ountry Kongurin, Hallur Joensen, fer saman við m.a. Jens Lisberg, Elis Poulsen, Ólavur Øster, Oskar Eiriksson, Tórbjørn Lisberg, Johan M. Jacobsen og Tróndur Nolsøe, syngja spæla og venda plátum. Atgongumerkini á 200 kr. fara óskerd til Parkinsonfelagið
31. Okt 2015
13. Oktobur 2015 var eitt rimmar bingo í Hvalba til frama fyri Parkinson Felagið. Bingoið var væl eydnað og heilt fitt av peningi kom inn til felagið, og fríggjadagin tók Margeta Mortensen ímóti einum kekki á 19350,-
20. Okt 2015
39 ára gamli Andrew fekk staðfest parkinson í 2009 einans 35 ára gamal. Hann býr saman við konu og tveimum børnum í Auckland, New Zealand. Í november 2012 og februar 2013 fekk hann DBS skurðviðgerðina, har elektrodur vóru settar tætt við sjálva heilarótina. Her vísur hann hvussu fantastisk broytingin var hjá sær. Í hesum video vísir hann hvussu sjúkan tekur ræði tá hann sløkkir elektrodurnar við eini fjarstýring.
16. Okt 2015
Aftur í vetur fer Parkinsonfelagið at halda limafundir runt landið,fyri fólk við Parkinson, teirra avvarðandi og onnur áhugaði.
13. Okt 2015
Facebook-síðan hjá Parkinsonfelagnum bleiv av eini ella aðrari orsøk niðurløgd av framleiðarunum. Nú hava vit fingið nýggjan profil - fylg linkinum HERFyri okkum, sum brúka Facebook, kann tað vera hent at velja at flygja okkum á Facebook, tí har verður ymiskt viðkomandi lagt út av...
12. Okt 2015
Bingo til frama fyri Parkinsonfelagið verður í Roynhøllini týskvøldið 13. oktober kl 19.00Nógvir góðir vinningar, m.a. lomb, gávukort frá Torginum og gávukort frá Effo.Høvuðsvinningur er gávubræv frá Faroe Travel ...
09. Okt 2015
Gransking innan Parkinsonsjúku hevur verið í Føroyum í fleiri ár. Nú eru vit farin undir at bjóða nýggjum sjúklingum at luttaka. Harumframt fara vit at spyrja tey, sum áður hava luttikið, um vit kunnu kanna tey. Endamálið við verkætlanini er at finna genetiskar orsøkir og/ella...


text:
Vit fagna einasta fólkaræðinum í Miðeystri
Orsøkin til at bussarnir flagga, er at í dag eru 70 ár síðani, at David Ben-Gurion lýsti Ísrael sum tjóð, 14. mai 1948. Annika Olsen, borgarstjóri, sigur, at kommunan hevur fingið eina áheitan um tað var gjørligt at flagga fyri Ísrael á hesum hátíðardegnum hjá tjóðini, og tað hevur kommunan eftirlíkað.
Seinni í dag, klokkan 17.30, skipar vinafelagið Føroyar-Ísrael fyri hátíðarhaldi á Vaglinum. Har vera m.a sangframførslur, røður og bæði føroyski og ísraelski tjóðsangirnir sungnir. Felagið skipar fyri tiltakinum í sambandi við at tey hava vitjan av fyrrverandi talsmanninum hjá ísraelsku verjuni Avi Lipkin.
Í kvøld kl. 19.30 heldur Avi Lipkin fyrilestur í Læraraskúlahøllini á Frælsinum, har øll eisini eru vælkomin.
kelda. in.fo Dánjal av Rana


text:
Orð og lag: Heri Nolsøe
Viðmerking: Yrktur í 1990 í samband við sangskrivarakapping hjá Amnesty International.
Dunar um tindar ein máttmikil vindur
blæsir og skræðir í míni sál,
birtir frælsisbál.
Langt burtur frælsi sum gimsteinur skyggir,
leinkjan er tung, tað er slavið og kalt,
hevði eg kunnað valt.
Men kanska at svarið í vindinum fýkur,
blæsir um bygdir, firðir og sund,
eg fái ei blund.
Síggi ei dagslýsi, síggi ei blómur,
tíðin er steðgað, alt tykist so grátt,
her er bara nátt.
Fjøtraður, gloymdur í einsemi siti,
veit mær ein tanka, kom gev mær ein kjans,
trína frælsisdans.
Tí kanska at svarið í vindinum fýkur,
blæsir um bygdir, firðir og sund,
eg fái ei blund.
Birtist nú í mær ein longsulsins alda,
fjøllini vøkur og havið so blátt,
kanska leysur brátt.
Tí Amnesty lýsir sum vitin í myrkri,
loysti tær ketur, ið leinkjaðu meg.
Tí Amnesty lýsir sum vitin í myrkri,
loysti tær ketur, ið leinkjaðu meg,
vísti frælsisveg.


text:
Bókin um hagar og seyðamark kom út beint fyri jól.
Innihaldið er munandi víðkað í mun til útgávuna frá 2001. Yvirlitini yvir hagarnar og festilistin eru dagførdir og nýggj kort gjørd av høgunum.
Annað nýtt tilfar ....
Fyrrv. landsantikvarurin Arne Thorsteinsson hevur eina sera ßhugaverda og vikomandi grein um merkur, alin og gyllin - gomul f°roysk virismeting, har m.a. verur greitt frß upprunan til verandi markatal.
Tollakur Djurhuus hevur skriva grein um seya- og gßsalitir Ý ěravÝk eftir Dßnjal Jßkup Mortensen, sum var seyamaur Ý eitt mannaminni Ý ěravÝk.
Ditlev Hammer Ý Hovi hevur skriva um gŠs og gßsahald Ý Hovi.
Ingibj°rg Egholm og Elspa Petersen, djˇralŠknar ß Heilsufr°iligu Starvsstovuni hava eina sera upplřsandi grein um heilsufr°ilig rß um slßtur.
Grein er eisini um seyasřningar vi upplřsingum frß Arthur Johansen ß Strondum og Poul Samuelsen Ý HaldarsvÝk.
Ein samla yvirlit yvir ognar- og landsj°rina og hvussu stˇrt ßseyatali er Ý hv°rjari markatalsbygd og vi ˙trokningum vÝsandi, hvussu nˇgvur seyur er fyri hv°nn fermetur ella fyri hv°rja m°rk og eisini Ý hektarum.
Litmynd vÝsandi břti millum lands- og ognarj°rina
Bˇkin hevur hesafer givi st°rri r˙md fyri at hava allar vikomandi lˇgir um landb˙naa Ý bˇkini og ikki bert ˙r grßu bˇk.
Mynd av upprunaseyinum Ý LÝtlu DÝmun og eitt sindur um oynna. Arar myndir eru eisini Ý bˇkini.
Ein spennandi bˇk, sum er sera hent ambo hjß teimum, sum fßast vi seyabr˙k og annan landb˙naa. Harumframt sera vikomandi hjß teim myndugleikum, sum nevndir eru Ý landb˙naarlˇggßvuni m.a. garaskoarar og °rum.
Bˇkin er 186 blasÝur til st°ddar og kostar 168,00 kr. eintaki.
Bˇkin er prenta ß Estra og innbundin ß Prentmist°ini.
Ta er B˙naargrunnurin, sum gevur bˇkina ˙t og Bˇkamis°lan stendur fyri s°luni av bˇkini.


text:
Ein lítil grind varð funnin innanfyri boðarnar í Hvalba mikudagin og avgjørt varð at lata hana til Náttúrugripasavnið til merkingar. Merkingin kom uppá pláss, men grindin vildi ikki útaftur av Hvalbiarfirði. Tá tað seinni fór at fjara, kom grindin at liggja á turrum. Tað bleiv tí neyðugt at drepa grindina.
Myndina omanfyri hevur Eybjartur Sˇlheyg Skaalum Ý Hvalba tiki og vÝsir ein av bjargingarmonnunum Claus Olsen, sum heldur um ein grindahval. Ein sigandi mynd um bjargingartiltaki Ý Hvalba, har vilji og kensla lřsti av hvalbingum Ý teirra stremban eftir at bjarga merktu hvalunum frß pÝnu og deya. Flott hvalbingar.
Grindin var 36 hval og mett til 186 skinn og var skift til Hvalbiar sˇkn (Hvalba og SandvÝk).
Hvalba (mynd: Robert Magnussen).


text:
Orð og lag: A. A. Ketchum
Týtt: Kajfinn Hammer
1. Djúpt mær í hjarta býr gleðin,
Jesus har gav mær Sín frið;
á, hvør ein undurfull frelsa,
á, hvør ein søt harmoni!
Niðurlag: Tí man eg syngja hin sangin,
sangin um Jesus, mín vin!
Hann er mín Frelsari vorðin,
eigi nú Himmalin.
2. Einans eitt vet av Hans góðsku,
meira ei tørvar mær tá;
bara eg líti at Jesus,
alt eg tá greitt her man sjá.
3. Fagrastur er Hann av øllum,
fagur sum liljan Hann er;
samkenslu, várkunn Hann sýnir,
streymar av náði Hann ber.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vestmanna Sløkki- og Bjargingarlið hevur fingið stigabil
Vestmanna Sløkki- & Bjargingarlið hevur keypt ein stigabil frá Ikast kommunu. Bilurin er ein Magirus Deutz 256-HK-V8 við automatiskum gervi og einum 30 metur langum stiga við kurv til 2 mans.
Bilurin hevur ljósmotor til tvær 1000 watt sólir, sum kunnu setast uppá stigan, ið síðani kann brúkast til at upplýsa eitt skaðastað. Eisini hevur bilurin eina børu, sum kann hangast uppundir stigan, sum síðani kann brúkast til at taka fólk upp av sjónum, ella tá bilar eru farnir útav vegnum. Tá stigin er heilt samanlagdur, kann hann eisini brúkast sum krani. Tá lyftur hann 3 tons, og kann m.a. verða brúktur til at flyta bilar av vegnum eftir ferðsluvanlukkur, ella at halda og lyfta við, tá fólk skulu klippast frí úr skaddum bilum.
Fyri at Vestmanna Sløkki- og Bjargingarlið skal kunna brúka bilin til fulnar, hava tveir mans verið í Vestmanna og hildið skeið í nýtslu av bilinum og allari útgerðini, sum fylgdi við. Menninir vóru Niels Christensen, tilbúgvingarleiðari í Ikast-Brande kommunu, og Klaus V. Hebsgaard Falck, støðleiðari í Ikast-Brande kommunu.
Tað blivu gjørdir 200 slíkir bilar til brandstøðirnar í Týsklandi. Krøvini frá teimum vóru, at bilarnir skuldu vera lágir, smalir og stutt skuldi vera ímillum hjólini fyri at teir skuldu hava lítlan vendiradius - alt hetta fyri at bilarnir skuldu sleppa lættliga inn og út úr teirra gomlu brandstøðum, og teir skuldu eisini kunna koyra undir lágar brúgvar og vera lættir at koyra runt við í tætt bygdum øki.
Tann, sum hevur hjálpt okkum at fáa alt hetta í lag, er okkara góði vinur í Danmark, Petur Seloy.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ger so væl: Twisted Sister!
Tað verður rockur fyri allar pengarnar, tá ið amerikanski bólkurin Twisted Sister fer á stóra pall á Summar Festivalinum í august.
Twisted Sister steig inn á tónleikapallin tíðliga í 1970’unum, og eftir nógv ár við framførslum á smærri spælistøðum, hittaðu teir av álvara fyrst í 1980’unum, tá ið plátufeløgini av álvara fingu áhuga fyri teimum.
Útgávan Stay Hungry frá 1984 gjørdi Twisted Sister heimskendar, og tað vóru serliga tveir sangir, sum slóðaðu fyri hesum. I Wanna Rock og We’re Not Gonna Take It vóru tvey av størstu rockhittunum í 1980’unum, og MTV spældi sangirnar næstan uttan íhald hetta tíðarskeiðið. Twisted Sister hevði eisini fleiri onnur hitt og seldu nógvar milliónir plátur.
Twisted Sister eru framvegis virknir við framførslum kring heimin, og nú koma teir so til Føroya at framføra.
- Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligur at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur Erik Biskopstø, ein av fyrireikarunum av Summar Festivalinum.
Summar Festivalurin 2014 verður hildin í Klaksvík í døgunum 7. til 9 august.


text:
Stór føroysk luttøka í Norðurlandameistarkapping
Leygardagin 26. og sunnudagin 27. mai 2018 verður kappingin um Norðurlanda Meistaraheitið í judo hildin í Hillerød í Danmark. 12 føroyskir luttakarar skulu hesar dagarnar royna seg í ymiskum vektbólkum. Hjá monnum undir 18 ár luttaka Bjarni Kyrri Ó…
Ársaðalfundurin 2018
Judo Føroyar boðar til aðalfund í ÍSF-húsinumhósdagin 17. mai 2018, kl. 18.00. Skrá:1. Val av orðstýrara2. Starvsnevndarformaðurin leggur fram frágreiðingar frá virki sambandsins í farna ári3. Kassameistarin leggur fram grannskoðaðan roknskap4. Innk…
Hjalmar og Sigmund kappast eisini leygardagin
Hjá monnum undir 73 kg. verða tað Bárður Hentze Lenvig og Dánjal á Krákusteini, báðir úr Havnar Judofelag, sum koma at kappast um gullið leygardagin. Teir eru sera javnir, og í einari kapping í vetur gjørdist dysturin yvir 16 minuttir, áðrenn ein vi…
Malaki enn eina ferð
Malaki Vang Niclasen stillaði upp í tveimum vektbólkum hjá mansunglingum, og hann kom í finaluna í báðum, tó var kappingin munandi harðari í tyngra vektbólkinum. Í vektbólkinum yvir 55 kg. hjá mansunglingum eru tað Aleksandur Christensen úr Sunda Ju…


text:
Mynd: Janus Ortind
Fríggjakvøldið 18. februar skipaði MFS fyri kjakkvøldið í Føroyahúsinum undir heitinum “Føroyar - dýrasta land í Europa”. Endamálið var veita karmar fyri einum kjaki, um hví livikorini í Føroyum eru á so høgum kostnaðarstigi. Júst hetta er ein av stóru faktorunum, tá ið prátað verður um orsøkina til, hví føroysk lesandi í útheiminum ikki flyta aftur til Føroyar aftan á loknan lestur.
MFS hevði fingið Hera á Rógvi at byrja tiltakið við einari framløgu um kanning hansara um prísleguna í Føroyum. Eftir at tøl og fakta vóru komin á borðið, byrjaði kjakið við eitt væl mannað pallborð. Spurningarnir frá fundarfólkunum vóru hvassir og atfinningarsamir, og pallborðið hevði úr at gera við at verja og finta. Bæði avgjøld og kartellir stóðu fyri skotum, og kjakið millum áhoyrarar og pallborð, og ikki minst pallborðið innanhýsis, helt leingi á.
Á leið 130 fólki vóru til tiltakið, og meginparturin vóru lesandi. Stóra uppmøtingin ber brá av, at føroysk lesandi als ikki hava slept tilknýtinum til Føroyar, og at tey, hóast ein gerandisdag uttanlands, fegin vilja vera við í kjakinum.
We will be back Fleiri onnur tiltøk eru á skránni í vár. Nærri kunning um hesi verður her á heimasíðuni og á Facebook í næstum.
Cand.jur in spe Janus Ortind tók myndir til tiltakið. Sí myndirnar á okkara Facebook síðu her og á okkara Flickr konto her.


text:
Vel Føroyar aftur á Norðuratlantsbryggjuni
13-03-2018 - 08:45 - Jóanis Nielsen
Ætlar tú at velja Føroyar?
Valið er møguliga ikki so ringt - at flyta heim er fantastiskt, men tað kann saktans tykjast fløkjasligt við teimum nógvu praktisku viðurskiftunum, tú skalt hava greiðu á.
Tí bjóða BankNordik og Atlantic Airways aftur í ár til Vel Føroyar á Norðuratlantsbryggjuni hóskvøldið 15. mars. kl. 19.30. Í fjør var tiltakið serstakliga væleydnað við fleiri enn 250 nøgdum gestum.
Vel Føroyar
Er eitt kunnandi útisetatiltak, ið er snikkað til føroyingar, ið umhugsa at flyta heim – og til teir útisetar, ið ikki ætla sær heim til Føroya beint nú, men kanska um nøkur ár.
Á skránni eru ymiskar kunnandi framløgur um alt, tú hevur tørv á at vita í sambandi við at flyta heim til Føroya. Tórshavnar kommuna fer at greiða frá praktiskum viðurskiftum um eitt nú grundstykki, dagstovnspláss og hvussu man ger, tá ið man flytur til eina føroyska kommunu. Smyril Line og Trygd geva góð ráð til, hvussu tú pakkar bingjuna skilagott, og BankNordik, Skyn og Bústaðir greiða frá bústaðarmøguleikunum í Føroyum.
Er tað skilagott at taka gamla bilin við heim, hvørjar eru barnsburðar- og vanligu skattareglurnar í Føroyum, og hvussu tollar man flytigóðsið? Alt hetta fer Taks at greiða frá á ein skilligan hátt. Harafturat fer ALS at greiða frá møguleikunum, nýútbúgvin hava í Føroyum, og koma við ítøkiligum ráðum til at finna starv heima í Føroyum.
Høvi verður eisini at hoyra Rúnar Reistrup, stjóra í Hey, fortelja um, hví hann valdi Føroyar, og hvat Føroyar hava at bjóða. Rúnar kemur eisisni við góðum ráðum til, hvussu tú finnur dreymastarvið í Føroyum.
KokkaJam og livandi tónleikur
Aftur í ár er KokkaJam á skránni við føroyskum laksi frá Hiddenfjord, har høvi verður at royna tað besta, føroyska nátturan hevur at bjóða, saman við eini kaldari Okkara Vár ella Kirvi vatni. Tað eru dugnaligu kokkarnir, Gutti Winther og Jógvan Rasmussen, ið standa fyri matinum. Afturvið matinum framføra FRUM og SAKARIS.
Gávupakkar til gestirnar
Hiddenfjord letur ein gávupakka við royktum laksi til teir fyrstu 100 gestirnar. Eisini fáa øll, ið luttaka, nýggja Ó-blaðið, ið kom út á gøturnar í gjár.
Vinn ein flytipakka við virði á 20.000 kr.
Øll, ið koma til tiltakið, eru við í lutakastinum um ein samlaðan flytipakka við bingju frá Smyril Line og SVEIGGJ flogferðir frá Atlantic Airways.
Øll eru hjartaliga vælkomin, og alt er sjálvsagt ókeypis.
Nær og hvar:
Hóskvøldið 15. mars kl. 19.30 á Norðuratlantsbryggjuni, Strandgade 91, København K


text:
Good vibes ein fríggjadag! Sólin skínur og vit fara á konsert hjá Moon Duo í kvøld. Tey spæla psykedeliskan rokk, eru par, hann spælir eisini við í Wooden Shjips, og eg gleði meg.
Her er eitt video frá tá tey vóru á KEXP og spældu nøkur løg.
10.4.15
9.4.15
Soap & Glory Archery
Eitt av seinastu postunum áðrenn vit hvurvu úr blogg-verðini snúði seg um brýr. Eg havi roynt eitt sindur av hvørjum í dýrara og bíligara endanum, men eg haldi at eg havi funnið produktið, ið ger tað sum tað skal og ikki kostar ein bóndagarð: Archery Brow Tint and Precision Pencil frá Soap and Glory í litinum Blondeshell. Pennurin gevur eitt neutralt og natúrligt úrslit, og tað er lætt at tekna brýnar upp við penninum. Eitt er vist: eg fari at hamstra heim við meðan eg eri uttanlands.
2.4.15
Lista Hósdagur! Kitsch
Jeff Koons er amerikanskur listamaður kendur fyri at endurskapa ymiskar lutir, sum til dømis hundin omanfyri, ið er evnaður úr stáli. Tey klóku hava deildar meiningar um Koons; fleiri halda at hann er genialur og hevur stóran týdning í nútímans list, meðan onnur síggja listina sum kitsch og kyniska sjálvpromovering. Vit hava akkurát lisið um kitsch í listasøgu. Eg lærdi skjótt at kitsch hugtakið er nógv meira umfatandi enn tað er í gerandishøpi, m.a. við at lesa greinar hjá Clement Greenberg. Í gerandishøpi verður kitsch brúkt um minni góða list, ið er yvirdrivið pyntað ella sentimental, men kann virðismetast uppá ein ironiskan ella vitandi máta. Greenberg sá eitt rák í samfelagnum at avant-garde og modernistisk list tók seg upp, og hann helt at rákið var orsakað av konsumerismu, ið gjørdi samfelagið býttari. Konsumerisma vaksur, fólk gerast býttari og listin fylgir við. Hetta er eitt ordiliga stutt innlit í kitsch hugtakið, og er bert eitt lítið hugarensl ein gráan hósdag.
Beint nú er ein Koons framsýning á Pompidou sentrinum her í París. Eg og Maibritt vitjaðu, og framsýningin royndst væl. Mín áhugi er serliga knýttur at modernistiskari og nútímans list, og mær dámdi ordiliga væl at síggja allar ready-made lutirnar og ovurstóru skulpturarnar.
Beint nú er ein Koons framsýning á Pompidou sentrinum her í París. Eg og Maibritt vitjaðu, og framsýningin royndst væl. Mín áhugi er serliga knýttur at modernistiskari og nútímans list, og mær dámdi ordiliga væl at síggja allar ready-made lutirnar og ovurstóru skulpturarnar.
Subscribe to: Posts (Atom)


text:
Politikkur
Føroyar við í 3. ES-loftferðslupakkan innan eitt ár
10. Mai 2012
- Økt kapping, lægri prísir á flogferðum, og betri vinnumøguleikar til Atlantsflog eru tað, ið vit arbeiða fyri, og nú eru vit komin eitt stig...
les meir
“Brandfellurnar”
08. Mai 2012
Fyribils viðmerkingar frá Tórshavnar kommunu til sjónvarpssendingina “Brandfellurnar” 7. mai 2012 Tað er alla æru vert, at Kringvarpið við eini sending roynir at seta sjóneykuna...
les meir
Politisk tabuøkir - 1.
08. Mai 2012
Kenni tað sum mína skyldu, at varpa ljós á nøkur samfelagsøki, sum í størstan mun hava tørv á endurskoðan, men har umrøðan og viðgerðin onkursvegna...
les meir
Arbeiðið við barnaverndarlógini komið á mál
07. Mai 2012
Løgtingið hevur í morgun samtykt at dagføra barnaverndarlógina. Broytingin hevur millum annað við sær, at fráboðanarskyldan verður herd, og eisini eru krøv sett um hægri...
les meir
Landsstevnan 2012 Vit síggja reytt
07. Mai 2012
Føroyar hava brúk fyri nýggjari stjórn. Hetta er niðurstøðan av landsstevnu Javnaðarfloksins, sum var í Skopun um vikuskiftið. Ongantíð áður hevur so stórur tørvur verið...
les meir
Føroyingar yvirtaka umsitinigna av føroyska loftrúminum
03. Mai 2012
Tíðindi frá FRAMSÓKN. Løgtingið samtykti ígjár einmalt uppskotið frá Framsókn um at fara undir fyrireikingarnar av at yvirtaka umsitinigna av føroyska loftrúminum. Endamálið við...
les meir
Lógaruppskotið er í samsvari við hægstarættardóm
03. Mai 2012
Andstøðan á Løgtingi hevur kært meg til landsstýrismálanevndina fyri at hava lagt lógaruppskot fyri Løgtingið um árliga javning av skattastiganum og hækking av barnafrádráttinum. Her...
les meir
Vøkstur, sjálvbjargni og nýskipan heldur enn bókhald og niðurlaging
03. Mai 2012
Framsókn leggur fram broytingaruppskot til játtanarkarmarnar fyri 2013 Framsókn tekur ikki undir við játtanarkørmunum hjá samgonguni fyri 2013. Vit halda okkum hvørki finna visónir ella...
les meir


text:
Ítróttur savn
Sigtór gevst sum hjálparvenjari hjá 07 Vestur
22. Mai 2018
Dysturin í dag móti NSÍ er næst seinasti dysturin hjálparvenjarin hjá okkum Sigtór Asbjørn Petersen er hjálparvenjari hjá besta liðnum hetta kappingarárið. ...
les meir
Myndir: NSÍ vann 5-0 á 07 Vestur
21. Mai 2018
Les beinleiðis dystarfrásøgnina her. ...
les meir
Ítróttur og doping
21. Mai 2018
Fólkaheilsuráðið: Triðjabrotið í røðini For hundin, eri eg bundin? er við Vár Erlingsdóttir Eidesgaard. Í løtuni leggja vit út filmsklipp við kendum persónum, har...
les meir
Beinleiðis: 07 Vestur - NSÍ
21. Mai 2018
...
les meir
Eykaaðalfundur hjá SÍF í dag
21. Mai 2018
Lýst verður til eykaaðalfund (2. hvítusunnudag ) mánadagin 21. mai kl 15.00 í SÍF - húsinum. Á skránni verður val av hondbóltsnevnd...
les meir
Dystarblaðið til dystin millum 07 Vestur og NSÍ
21. Mai 2018
Dysturin byrjar klokkan 15. ...
les meir
HB og B36 kunnu fara avstað
21. Mai 2018
FSF: Gestur í FSF Varpinum hesaferð er Oddbjørn Joensen, og hann væntar fimm sera spennandi dystir í Betri Deildini hjá monnum mánadagin...
les meir
Team-Rynkeby súkklarar í Vágum
20. Mai 2018
Í dag súkklaðu Team Rynkeby fólkið úr Havn til Vestmannar, haðani gekk leiðin til Gásadals.Myndamaður okkara tók hesar myndirnar, tá í súkklararnir vóru ávegis...
les meir
Andrass vann silvur í DM
20. Mai 2018
Andrass vann vann silvur í DM Í brennandi sól bleiv kappast í SprintTriathlon ídag.Tað bleiv til eitt flott 2. pláss til Andrass Joensen,...
les meir
Nógvir súkklarar á vegnunum um hvítusunnuna
19. Mai 2018
Fyrireikingarnar hjá Team Rynkeby Føroyar súkklarunum eru í hæddini, og um í vikuskiftinum verður súkkla alla dagarnar. Leygardagin verður súkkla í Suðuroynni...
les meir
Borðtennis: Til Grønlands at kappast
17. Mai 2018
Um vikuskiftið fara føroysku A-landsliðini hjá kvinnum og monnum í borðtennis til Grønlands at kappast, har tey frá fríggjadegnum til sunnudagin luttaka í Arctic...
les meir
Tvær úr Vágum á A-landsliðnum
16. Mai 2018
FSF: Pætur Smith Clementsen, A-landsliðsvenjari hjá kvinnum, hevur úttikið hópin, sum í næstum skal spæla HM-undankappingardystir móti Slovenia og Kekkia. - Hetta verður...
les meir
Bæði SÍF og MR fáa pengar at byggja nýggj 5-mannafør fyri
16. Mai 2018
Fimm kappróðrarfeløg fáa stuðul úr endurreista Róðrargrunni Føroya í 2018. Grunnurin hevur gjørt av, at av teimum 100.000 kr., sum grunnurin letur í ár,...
les meir
Jens Weihe er óførur
14. Mai 2018
Jens Weihe skrivar á Facebook: So er tað 12 maratoni liðugt úrslitið er gótikið í hesum hitanum 25-27 hitastig,tiðin bleiv 3t 30min...
les meir
Myndir: TB/FCS/Royn vann 3-0 á 07 Vestur
13. Mai 2018
Les beinleiðis frásøgnina frá dystinum her. ...
les meir
Súkkling: Jan vann
13. Mai 2018
Sandoyggin var karmur um kappingina leygardagin 12. mai tá kappast varð í Landavegsúkkling. Tað var sól og bláður himmal tá oyggin bleiv koyrt úr...
les meir
Beinleiðis: 07 Vestur - TB/FCS/Royn
13. Mai 2018
...
les meir
Myndir: Ódnartøk á Miðvági
12. Mai 2018
...
les meir
Vágamenn fáa sín fyrsta sigur
12. Mai 2018
FSF: Sambært Jóannesi Jakobsen, ið er gestur í FSF Varpinum hesaferð, so verða fimm sera spennandi dystir í 10. umfar í Betri...
les meir
FSF uppraðfestir trygdina
10. Mai 2018
FSF: Sum liður í at styrkja um trygdina á Tórsvølli í samband við landsdystir, fer FSF í næstum at útbúgva vaktarfólkini. Í síðstu...
les meir
Gravgangur eftir lýsingarplássum
10. Mai 2018
HSF: Stórur eftirspurningur er frá donskum fyritøkum at sleppa framat at lýsa til landsdystin hjá monnum millum Føroyar og Danmark. Danska sjónvapsrásin TV2...
les meir
Innbjóðing til steypakapping 26. mei
07. Mai 2018
Umframt kappingina er endamáli at draga samanum farna kappingarárið 2017/18 – og við Gallaveitsluni – ikki minst, at øll sum vara av telvingini fáa...
les meir
Guttorm Sørensen heiðraður á aðalfundi ÍSF’s
06. Mai 2018
Leygardagin hevði Ítróttasamband Føroya aðalfund í ÍSF-húsinum. Nógv fólk var møtt á fundi. Á skránni var m.a. val av forseta og starvsnevndarlimum umframt ymiskar broytingar...
les meir
Myndir: Skála vann 2-1 á 07 Vestur
06. Mai 2018
Les beinleiðis frásøgnina her. ...
les meir
Beinleiðis: Skála - 07 Vestur
06. Mai 2018
...
les meir
Parasport Føroyar vertir fyri NM í Boccia fyri fólk við rørslutarni
04. Mai 2018
Fríggjadagin 11. mai og leygardagin 12. mai skipar Parasport Føroyar fyri NM í boccia. Kappingin verður í Stórhøllini á Hálsi, og kappast verður báðar...
les meir
Allan til Íslands
03. Mai 2018
Allan Norðberg verður ikki at síggja í hvítu og reyðu STÍF blusuni næsta kappingarár. 24 ára gamli strandingurin hevur nevnliga gjørt ein tveyára sáttmála...
les meir
Bruttohópurin móti Danmark úttikin
03. Mai 2018
Nú byrja fyrireikingarnar hjá A-landsliðnum hjá monnum til EM-undankappingina. Fyrstu dystirnir eru í oktober ímóti Danmark og Montenegro. Tað verður lagt bragdliga...
les meir
Ársins dómarapar gevst
03. Mai 2018
Arnar Dam og Gert Hansen hava seinastu fýra kappingarárini dømt saman í bestu deildinum í hondbólti. Hesi fýra árini teir hava dómt saman eru teir...
les meir
EM-flogbóltur:Sára Rannváardóttir Vatnhamar besti libero
02. Mai 2018
Eftir at seinasti dysturin í EM-kappingini varð leiktur í Schaan í Liktenstein í gjárskvøldið millum Liktenstein og Luksemborg, sum Luksemburg vann 3-0, var hátíðarløta, har...
les meir
Faxe Kondi heldur fram sum steypastuðul
02. Mai 2018
Hondbóltssamband Føroya og Faxe Kondi hava gjørt nýggja stuðulsavtalu. – Steypakappingin í hondbólti er vorðin tað heilt stóra í føroyskum ítrótti, sum...
les meir
Bruttohópurin hjá kvinnum úttikin
02. Mai 2018
Føroyar hava tveir dystir eftir í EM-undankappingini hjá A-landsliðnum við kvinnum, á hesum sinni. Fyrri dysturin er 30. mai á heimavølli móti Serbia og...
les meir
EM-flogbóltur: Smurdu Wales av 3-0 – silvurið heima
01. Mai 2018
EM landsliðið helt áfram har tær sleptu í morgun og vunnu seinasta dystin 3-0. Tær løgdu fyri sum eitt óndarveður,...
les meir
EM-flogbóltur: Vundu burtur úr Liktenstein 3-0
01. Mai 2018
Ikki kann sigast annað, enn at føroyska liðið var vaknað, tá tær í morgun klokkan 09,00 spældu fyrsta dystin í Liktenstein ímóti vertunum. ...
les meir
Christina vil menna barnafótbóltin
01. Mai 2018
Fótbóltssamband Føroya hevur sett Christinu Ravnsfjall í starv sum “grassroots” fólk. Uppgávan verður at fáa fleiri børn og ung at spæla fótbólt. Christina byrjar...
les meir
EM-flogbóltur: Klokkan 9,00 ímóti Liktenstein
01. Mai 2018
Longu klokkan 09,00 í morgun skulu føroysku flogbóltsgentunar spæla ímóti heimaliðnum Liktenstein í EM-kappingini, sum endar í dag. Liktinstein hevur higartil spælt...
les meir
Lívgandi rammur ella kvalandi reguleringar
30. Apr 2018
Ikki hoyrist nógv um hvat ið ætlanin er fyri fiskivinnuna hóast nýggja og umfatandi lóggávu — hurlivasi valdar framvegis í spurninginum um hvat vit...
les meir
Hava rundað 50 lið
30. Apr 2018
Fyrireikingarnar til ársins fótbóltstiltak, Intersport Summar Cup 2018, eru nú av álvara byrjaðar, so tað verður klárt at bjóða øllum vælkomin í...
les meir
Myndir: HB vann 3-0 á 07 Vestur
29. Apr 2018
Les beinleiðis frásøgnina her. ...
les meir
Beinleiðis: HB - 07 Vestur
29. Apr 2018
...
les meir
Tveir sera fegnir leikarar eftir dystin í dag
29. Apr 2018
Tveir sera fegnir leikarar eftir dystin í dag: Jakobina Joensen, KÍF, vinstrumegin og Inga Helena Henriksen, SÍ, Høgrumegin ...
les meir
EM-flogbóltur: Vunnu 3-1 á Skotlandi
29. Apr 2018
Hóast eina katastrofala byrjan, har Føroyar komu afturút 8-0 móti Skotlandi í fyrsta setti, so vann U-19 landsliðið hjá kvinnum 3-1 á skotum. ...


text:
Barbara Holm 10.02.2018 (22:15)
MGP: - Kedd av at allar atkvøður ikki taldu við
Føroyingar kundu í kvøld atkvøða til danska Melodi Grand Prixið umvegis smsboð til 1212. Men Laila Carlsen greiðir í kvøld frá, at hon og systrarnar hava fingið sera nógv boð frá fólki í kvøld um, at teirra atkvøða ikki taldi við. Hesi hava tikið mynd av svarboðum, sum tey fingu frá atkvøðutænastuni í kvøld, og svarboðini søgdu, at teirra atkvøða ikki var komin í gjøgnum.
- Tað eru vit ótrúliga vónbrotnar um, staðfestir Laila Carlsen í kvøld.
Hon greiðir frá, at bara millum teirra nærmastu hava yvir helmingurin upplivað, at teirra sms atkvøða ikki taldi við. Enntá bar ikki til hjá einum av systrunum sjálvum at greiða atkvøðu. Men Laila Carlsen heldur tó ikki, at hetta er nakað, sum ein kann gera nakað við.
- Vinnarin er funnin og tað er fínasta slag. Men sjálvandi er tað skuffandi at hoyra frá so nógvum fólki, at teirra atkvøður ikki taldu við, sigur Laila Carlsen.
Hon greiðir samstundis frá, at júst hendan upplivingin við atkvøðugreiðsluni er einasta orsøk til eina kenslu av vónbroti í kvøld. Tí meðan tær sjálvandi fegnar vildu vinna, so hevur MGP ævintýrið verið spennandi og læruríkt. Les aðra samrøðu við Lailu Carlsen við at trýsta her
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her